Pencawang masuk utama Mid Valley terbakar, TNB giat pulihkan bekalan

(Pencawang Masuk Utama (PMU) Mid Valley terbakar sekitar 10.27 pagi tadi/FOTO ihsan pembaca)

KUALA LUMPUR, 17 Mei - Tenaga Nasional Berhad (TNB) mengesahkan kejadian kebakaran di Pencawang Masuk Utama (PMU) Mid Valley sekitar 10.27 pagi, hari ini.TNB menerusi kenyataan berkata pihak Jabatan Bomba dan Penyelamat kini sedang dalam usaha memadamkan kebakaran."Pasukan teknikal TNB telah pun digerakkan ke lokasi kejadian."Kebakaran PMU tersebut menyebabkan gangguan bekalan kepada pengguna di kawasan terhad sekitar Mid Valley dan sebahagian Desa Pantai," menurut kenyataan TNB hari ini.TNB kini sedang mengenal pasti punca kejadian dan sedang berusaha untuk memulihkan bekalan eletrik kepada pengguna yang masih terkesan insiden tersebut."TNB mengambil langkah segera untuk pemulihan bekalan dengan sebahagian pengguna terkesan telah mendapat bekalan pada 10.55 pagi," katanya.Pengguna boleh menghubungi TNB CareLine di talian 15454 untuk maklumat lanjut."Kami memohon maaf atas segala kesulitan yang dialami oleh pengguna semasa gangguan bekalan ini," tambahnya.


AirAsia: Penerbangan pertama hubungkan KL-Kertajati

KERTAJATI, 17 Mei- AirAsia Malaysia melancarkan laluan baharu menghubungkan Kuala Lumpur dan Kertajati, Indonesia, hari ini. Penerbangan pertama secara terus berlepas pada pukul 9.05 pagi dari Terminal 2 Lapangan Terbang Antarabangsa Kuala Lumpur dengan 50% penumpang. Pesawat AK418 mendarat pada pukul 10.20 pagi (waktu Malaysia) di Lapangan Terbang Antarabangsa Kertajati.

(Ketua Pegawai Eksekutif AirAsia Malaysia, Riad Asmat)

Ketibaan pesawat yang turut dinaiki Ketua Pegawai Eksekutif AirAsia Malaysia, Riad Asmat disambut oleh Ketua Pegawai Eksekutif Lapangan Terbang Antarabangsa Kertajati Jawa Barat, Bapak Muhammad Singgih. Riad Asmat optimis laluan baharu ini akan terus mengembangkan rangkaian penerbangan syarikatnya.


Larangan azan: JMB Tri Pinnacle mohon maaf secara terbuka

GEORGE TOWN, 17 Mei- Pengerusi Badan Pengurusan Bersama (JMB) Tri Pinnacle, Tanjong Tokong, memohon maaf kepada masyarakat beragama Islam mengenai isu penggunaan pembesar suara bagi laungan azan di Surau Saidina Umar.Permohonan maaf itu dilakukan secara terbuka ketika sidang media berhubung isu berkenaan di kondominium itu semalam.Pengerusinya, Alex Low berkata, pihaknya tidak mempunyai niat melarang laungan azan dilakukan di surau berkenaan seperti dakwaan sesetengah pihak.Jelasnya, pihaknya faham dan menghormati agama Islam sebagai agama rasmi di negara ini."Kami sama sekali tidak mempunyai niat untuk melarang laungan azan di Surau Saidina Umar."Saya secara peribadi memohon maaf jika ada mana-mana pihak sakit hati."Kami amat kesal dan kecewa kerana isu ini hanya menjadi perbincangan dalaman secara sulit, disebarkan dan mewujudkan salah faham," katanya.Menurutnya, masalah tersebut telahpun diselesaikan selepas satu mesyuarat JMB dan wakil AJK surau diadakan di Jabatan Agama Islam Daerah Timur Laut, 9 Mei lalu.

Beliau berkata demikian pada sidang media bersama Yang Dipertua Majlis Agama Islam Negeri Pulau Pinang (MAINPP), Datuk Ahmad Zakiyuddin Abdul Rahman.Turut hadir, Mufti Pulau Pinang Datuk Seri Dr. Wan Salim Wan Mohd Noor.Terdahulu, tular video Mesyuarat Badan Pengurusan Bersama (JMB) di sebuah kondominium di Tanjong Tokong yang mengaitkan isu penggunaan pembesar suara bagi laungan azan oleh sebuah surau berhampiran kejiranan berkenaan.


PRN Negeri Sembilan: Jalaluddin sedia bertanding

SEREMBAN, 17 Mei-Ahli Parlimen Jelebu, Datuk Seri Jalaluddin Alias sedia bertanding pada Pilihan Raya Negeri (PRN) sekiranya diberi mandat oleh parti.Jalaluddin yang juga Pengerusi Badan Perhubungan UMNO Negeri Sembilan bagaiman pun menyerahkan perkara itu kepada pucuk pimpinan parti untuk membuat keputusan."Saya akan menurut segala kehendak dan arahan daripada Parti."Kalau saya diarahkan bertanding oleh parti, Insyaallah saya akan bersedia untuk bertanding", katanya kepada pemberita pada majlis sambutan Hari Raya Aidilfitri Pertubuhan Pesara Kerajaan Satu Malaysia (Kupekmas) peringkat kebangsaan di sini.Hadir sama, Presiden Kupekmas Malaysia, Datuk Omar Osman.

(Jalaluddin (dua, kiri) pada majlis Hari Raya Aidilfitri Pertubuhan Pesara Kerajaan 1 Malaysia (Kupekmas) di Seremban/FOTO RTM)


800 peserta sertai Program Dirgahayu Run & Ride sempena keputeraan Raja Perlis

KANGAR, 17 Mei-Lebih 800 peserta menyertai Program Dirgahayu Run dan Ride sempena Ulang Tahun Keputeraan Ke-80 Duli Yang Maha Mulia Tuanku Raja Perlis di Kompleks Sukan Tuanku Syed Putra, di sini.Program yang dianjurkan Majlis Sukan Negeri dengan kerjasama Kerajaan Negeri Perlis turut mendapat sokongan agensi kerajaan antaranya Jabatan Pengangkutan Jalan dan Polis Diraja Malaysia.Program yang bermula jam 7.30 pagi itu menyaksikan para peserta berpakaian sukan bertemakan warna bendera Perlis serta meraikan ulang tahun Keputeraan Tuanku Syed Sirajuddin.Acara larian secara santai melibatkan jarak sejauh 2.3 kilometer di dalam kawasan Kompleks Sukan Tuanku Syed Putra,manakala acara berbasikal sejauh 8 kilometer di sekitar kawasan Dewan Undangan Negeri Bintong. Pelepasan peserta bagi kedua-dua acara disempurnakan Menteri Besar Perlis, Mohd Shukri Ramli.Aktiviti lain yang turut diadakan adalah pameran daripada Agensi Kerajaan Negeri dan Persekutuan, aktiviti senamrobik dan pelbagai hadiah cabutan bertuah.

(Pelepasan peserta disempurnakan Menteri Besar Perlis, Mohd Shukri Ramli/FOTO RTM)


Projek Silika Terengganu buka peluang pekerjaan anak tempatan

MARANG, 17 Mei-Projek Pengeluaran Silika Ultra Tulen dan Kristobalit yang dibangunkan syarikat Terengganu Silika (Marang) Sendirian Berhad (TSM) di Mercang, Marang, Julai ini bakal membuka 250 peluang pekerjaan untuk anak tempatan.Projek industri mengeluarkan bahan utama bagi penghasilan kaca berteknologi tinggi dan maju bernilai RM500 juta itu akan dijalankan di kawasan seluas 1,000 hektar.Pengerusi Kumpulan Terengganu Silica Consortium Sendirian Berhad, Datuk Seri Tengku Baharuddin Sultan Mahmud berkata projek tersebut adalah yang pertama di Asia, dan membabitkan tempoh pelaburan selama lima tahun."Projek Kristo Balite ini dan hyper Silika menjamin masa depan kerana kita mempunyai pasir Silika bermutu tinggi."Perkara ini akan menjamin masa depan rakyat", katanya pada sidang media selepas majlis pecah tanah projek itu di Kampung Jambu Bongkok, di sini semalam.Sultan Terengganu, Sultan Mizan Zainal Abidin berkenan mencemar duli berangkat dan merasmikan majlis berkenaan.Hadir sama, Menteri Besar Terengganu Datuk Seri Dr Ahmad Samsuri Mokhtar dan Ketua Pegawai Eksekutif Terengganu Silica Consortium Sdn Bhd, N Surendran.Tengku Baharuddin berkata, TSM juga bekerjasama dengan Kementerian Pelaburan, Perdagangan dan Industri (MITI) dan Lembaga Pelaburan Malaysia (MIDA) bagi mempromosi dan menggalakkan lebih banyak pelaburan asing dalam sektor hiliran, khususnya di Terengganu.Tambah Baharuddin, selain bekerjasama dengan MITI, TSM turut bekerjasama dengan beberapa negara termasuk Jerman, Belgium dan Jepun bagi mendapatkan kepakaran berkaitan serta dalam aplikasi kecerdasan buatan (AI).


Persediaan petugas IT TH di peringkat akhir

MEKAH, 17 Mei- Persediaan 21 petugas teknologi maklumat Tabung Haji menjelang ketibaan jemaah bakal haji 1444H semakin siap sepenuhnya.Pasukan itu terdiri daripada unit aplikasi, perkakasan komputer dan rangkaian serta dibantu empat petugas Theta Edge.Pengarah Operasi Teknologi Maklumat Operasi Haji, Shahidan Ishak berkata, cabaran utama pasukan itu ketika ini adalah memastikan kestabilan talian semasa di Mekah, Madinah, Jeddah dan juga operasi Masyair di Arafah, Mudzalifah serta Mina.Semakan keutuhan sistem talian pula akan dibuat selewat-lewatnya sehari sebelum kemasukan rombongan jemaah pertama nanti.Beliau menyarankan bakal jemaah haji supaya mempraktikkan penggunaan aplikasi seperti Haj Mobility dan E-Bimbingan sebelum berangkat ke Tanah Suci."Petugas-petugas haji dah dilengkapi dengan informasi supaya kalau ada apa-apa masalah untuk jemaah bertanya cara menggunakan dan sebagainya, boleh rujuk.

(Pengarah Operasi Teknologi Maklumat Operasi Haji, Shahidan Ishak)

"Setiap bangunan haji kita sediakan pejabat-pejabat maktab dan khidmat pelanggan yang digunakan sebagai rujukan aduan dan apa-apa pertanyaan. Untuk aplikasi juga boleh rujuk mana-mana petugas haji," katanya.Seramai 176 petugas Tabung Haji telah tiba awal pada 12 dan 14 Mei lalu termasuk pengamal media terdiri daripada media penyiaran dan cetak termasuk krew RTM.


Remaja dihanyutkan arus deras ditemukan lemas

BENTONG, 17 Mei- Mayat seorang remaja berusia 17 tahun yang dikhuatiri lemas ditemukan di sekitar kawasan sama pada kedalaman lapan kaki pada pukul 9.30 malam tadi. Mangsa sebelum ini dipercayai dibawa arus semasa mandi di sungai di Kampung Orang Asli Gabong, semalam.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya menerima panggilan kecemasan pada pukul 5.10 petang dan bergegas ke lokasi.Mangsa, Muhammad Syafiq Akmal Zaidi yang beralamat di Felda Lakum, Lanchang Temerloh difahamkan ke sungai itu bersama tiga rakannya.

Mayat mangsa diserahkan kepada pihak polis untuk tindakan lanjut.Operasi mencari dan menyelamat melibatkan 10 anggota termasuk lapan dari Balai Bomba dan Penyelamat Bentong.


Wanita Bangkit: Suri rumah jana pendapatan dari rumah

(Menteri Pembangunan Wanita, Keluarga Dan Masyarakat, Datuk Seri Nancy Shukri)

KUALA LUMPUR, 16 Mei- Golongan suri rumah tidak ketinggalan untuk diberi peluang menjana pendapatan dari rumah. Menurut Menteri Pembangunan Wanita, Keluarga Dan Masyarakat, Datuk Seri Nancy Shukri, kementeriannya sedia membantu golongan ini yang memiliki bakat-bakat tertentu seterusnya membuka peluang sehingga bergelar usahawan. "Selepas COVID-19 kita bantu mereka kita bagi RM500 seorang. Mereka hanya berada di rumah dan mereka mempunyai bakat-bakat hendak menjualkan produk macam sebelum Hari Raya mereka nak menjual kuih sekarang ini."Sebelum pesta Gawai sebelum Tadau Kaamatan kita hendak pergi ke tempat-tempat yang berkaitan untuk membantu mereka. Mereka membuatnya di rumah dan mereka boleh juga menjaga anak," kata Nancy selepas menyampaikan anugerah kepada 11 usahawan kraftangan wanita di majlis Anugerah The Artisans Haven anjuran Persatuan Pembangunan Artisan di ibu negara.Bakat-bakat tersebut dikesan melalui program Wanita Bangkit yang turut memberi sumbangan dari segi peralatan mengikut bidang perniagaan yang diceburi.

(Datuk Seri Nancy ditemui selepas  di majlis Anugerah The Artisans Haven)


Foodpanda tawar Menu RAHMAH

KUALA LUMPUR, 16 Mei- Pelanggan kini boleh menikmati Menu RAHMAH melalui perkhidmatan syarikat penghantar makanan Foodpanda.Menurut Menteri Perdagangan Dalam Negeri Dan Kos Sara Hidup, Datuk Seri Salahuddin Ayub, ia merupakan inisiatif syarikat tersebut dalam menyokong usaha kerajaan meringankan beban ekonomi dan kos sara hidup rakyat."Usaha yang sangat besar maknanya kepada rakyat. Di samping dapat mengekalkan Menu RAHMAH pada RM5 ke bawah dapat pula dihantar makanan itu ke destinasi yang ditentukan.. dan sudah pasti Foodpanda juga ada rakan-rakan strategik yang membantu dan menjayakan Menu RAHMAH," kata Salahuddin selepas merasmikan Majlis Pelancaran Inisiatif Payung RAHMAH bersama Foodpanda Malaysia di ibu negara.Pelanggan di seluruh negara boleh memesan set hidangan makan tengah hari atau makan malam Menu RAHMAH daripada aplikasi dan laman sesawang Foodpanda.Tambah beliau pelanggan juga boleh menikmati Pakej RAHMAH bernilai RM50 dan RM30 dalam bentuk barangan runcit asas yang diperlukan melalui Pandamart.

(Datuk Seri Salahuddin berkata pelanggan kini boleh menikmati Menu RAHMAH melalui perkhidmatan syarikat penghantar makanan Foodpanda)


Masalah bekalan air dijangka selesai enam tahun lagi

(Mohd Rafizi dalam sidang media selepas Sesi Libat Urus Kajian Separuh Penggal RMK12 Bersama Kerajaan Negeri Pahang)

KUANTAN, 16 Mei- Masalah bekalan air di negara ini dijangka mengambil masa lebih enam tahun untuk diselesaikan.

Menteri Ekonomi, Mohd Rafizi Ramli berkata pelaburan untuk penambahbaikan perkhidmatan air menelan belanja yang besar.Kadar penyelesaian berkaitan bekalan air di seluruh negara dijangka mencecah sekurang-kurangnya 50% menjelang tahun 2030.Menurut beliau, pihaknya akan bekerjasama dengan Kementerian Sumber Asli Alam Sekitar dan Perubahan Iklim (NRECC) bagi mencari jalan penyelesaian kepada masalah dihadapi syarikat operator air yang dimiliki kerajaan negeri seperti penggantian paip lama."Memang sudah pun berjumpa operator air Pahang semua. Insya-Allah dalam masa sesuai selepas kita melalui proses mengawal selia, proses kementerian agensi terbabit, Kementerian Ekonomi dan NRECC akan bentangkan dengan kerajaan Persekutuan pilihan yang ada bersesuaian dengan kemampuan kewangan di peringkat Persekutuan dan negeri," kata Mohd Rafizi dalam sidang media selepas Sesi Libat Urus Kajian Separuh Penggal RMK12 Bersama Kerajaan Negeri Pahang, di sini. Katanya perancangan itu turut mengambil kira seluruh negara, bukan negeri Kelantan dan Sabah sahaja.Ahad lepas Perdana Menteri, Datuk Seri Anwar Ibrahim menyatakan komitmen mencari jalan menyelesaikan masalah air di Kelantan dan Sabah pada tahun ini juga.

(Mohd Rafizi berkata masalah bekalan air dijangka selesai enam tahun lagi)


Jangkitan COVID-19 di Negeri Sembilan terkawal

(Datuk Dr Harlina ketika ditemui media di Majlis Penyerahan Sijil Pengesahan Halal Malaysia dan Surat Penghargaan Kepada Jabatan Kesihatan Negeri dan Hospital Rembau)

SEREMBAN. 16 Mei- Jabatan Kesihatan Negeri Negeri Sembilan mengesahkan jangkitan COVID-19 di negeri itu dalam keadaan terkawal.Menurut Pengarah Kesihatan Negeri Sembilan, Datuk Dr Harlina Abdul Rashid catatan kes harian masih rendah dengan catatan kurang daripada lima kes."Kita kurang daripada lima kes satu hari dan pesakit yang di hospital juga memang kita rawat di beberapa hospital contohnya di Hospital Tunku Jaafar. Ada juga di Hospital Tampin dan juga di Hospital Jempol jadi penggunaan pesakit yang dirawat di ICU juga terkawal."Jadi dia memang ada katil yang masih boleh tempatkan pesakit yang dirawat di ICU. Hari ini pun tak ramai saya ingat dalam dua orang sahaja," kata Harlina ketika ditemui media di Majlis Penyerahan Sijil Pengesahan Halal Malaysia dan Surat Penghargaan Kepada Jabatan Kesihatan Negeri dan Hospital Rembau di sini.Tambahnya, tiada kes strok haba dicatatkan setakat ini di Negeri Sembilan.

(Datuk Dr Harlina catatan kes harian masih rendah dengan catatan kurang daripada lima kes)


DUN Negeri Sembilan bubar hujung Jun ini - Aminuddin

SEREMBAN, 16 Mei- Dewan Undangan Negeri (DUN) Negeri Sembilan akan dibubarkan pada hujung Jun ini bagi memberi ruang kepada Pilihan Raya Umum (PRU) Dewan Undangan Negeri (DUN).Menteri Besar Negeri Sembilan, Datuk Seri Aminuddin Harun berkata pihaknya menerima pakai pendirian itu susulan pertemuan dalam mesyuarat bersama Menteri Besar dan Ketua Menteri dari lima negeri lain yang juga berhadapan dengan PRU DUN."Untuk perkembangan pembubaran DUN, kita telah buat keputusan adalah ia tak sama hari, tak sama tarikh tetapi dalam bulan yang sama Insya-Allah. Ada yang mungkin awal bulan Jun, ada yang penghujung bulan Jun dan ada yang awal bulan Julai.Kemungkinan. Pemikiran yang dibincang ketika itu, kita akan ambil hujung bulan Jun Insya-Allah. Mungkin 1 Julai itu hari terakhir," kata Aminuddin kepada pemberita usai menyempurnakan Majlis Pelancaran Nama Baharu Bagi Jalan Sikamat kepada Jalan Dato’ Syeikh Mohd Murtadza, di sini.

(Menteri Besar Negeri Sembilan, Datuk Seri Aminuddin Harun ditemui pemberita pada Majlis Pelancaran NamaBaharu Bagi Jalan Sikamat kepada Jalan Dato’ Syeikh Mohd Murtadza)

Jelasnya, perkara itu juga telah dimaklumkan kepada Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir.Pada Pilihan Raya Umum ke-14 (PRU14), Pakatan Harapan (PH) memenangi 20 daripada keseluruhan 36 kerusi Dewan Undangan Negeri (DUN) manakala baki dimenangi BN.


Hospital Rembau terima Sijil Pengesahan Halal Malaysia

SEREMBAN, 16 Mei- Hospital Rembau menerima Sijil Pengesahan Halal Malaysia sekali gus melengkapkan tujuh buah hospital di bawah kawalan kerajaan yang memperoleh sijil pengesahan itu di Negeri Sembilan.Menurut Menteri Besar Negeri Sembilan, Datuk Seri Aminuddin Harun, beliau melihat pencapaian 100% halal itu juga wajar diperluas meliputi agensi kerajaan yang lain."Negeri Sembilan amat mengalu-alukan program ini dan kita berharap dapat diteruskan bukan sahaja di hospital tetapi di semua tempat khususnya di kantin sekolah di kafeteria, gerai-gerai PBT yang terlibat.Saya berharap bahawa industri halal ini dapat diangkat di negara kita kerana kita adalah negeri yang pertama memperkenal industri halal ini di peringkat negara dan antarabangsa," kata Aminuddin kepada pemberita pada Majlis Penyerahan Sijil Pengesahan Halal Malaysia dan Surat Penghargaan kepada Jabatan Kesihatan Negeri Sembilan dan Hospital Rembau di Wisma Negeri, di sini.

(Menteri Besar Negeri Sembilan, Datuk Seri Aminuddin Harun ditemui pemberita pada Majlis Penyerahan SijilPengesahan Halal Malaysia dan Surat Penghargaan kepada JKNS dan Hospital Rembau di Wisma Negeri, di sini)

Sementara itu, bagi memperkasa aspek halal di Negeri Sembilan, kerajaan negeri menggalakkan pengendali atau penyedia makanan di negeri itu untuk memperoleh Sijil Pengesahan Halal Malaysia.Menteri Besar Negeri Sembilan, Datuk Seri Aminuddin Harun berkata bagaimananpun untuk menjadikan aspek halal sebagai syarat tambahan dalam pemberian lesen perniagaan premis makanan tidak dikuatkuasakan buat ketika ini, namun ia akan dilaksana secara berperingkat pada masa akan datang."Ia masih lagi dalam fasa cadangan. Kalau ada sijil halal itu menjadi keutamaan, nanti kalau tidak semua kedai kena tutup. Maka, kita galakkan untuk mereka khusus kepada pengendali makanan.Jadi, kalau ada halal mungkin kita akan letak di situ sebagai satu daya tarikan kepada mereka yang mencari makanan halal," tambah Aminuddin kepada pemberita.


Projek PoP Fasa 2 sekolah selepas pelarasan

KUALA LUMPUR, 16 Mei- Kementerian Komunikasi dan Digital akan memastikan pelarasan dibuat terlebih dahulu sebelum memulakan projek titik kehadiran atau Point of Presence (PoP) Fasa 2 khusus melibatkan sekolah.Menurut Menterinya Fahmi Fadzil, ke arah itu pihaknya akan meneliti keperluan sekolah-sekolah bagi mengetahui mekanisme yang sesuai bagi pemasangan internet. "Dia setiap negeri akan melalui fasa yang berbeza. Ada yang lengkap Fasa1 bagi PoP, ada yang akan mula Fasa 2. Ada yang masih menyelesaikan Fasa 1."Jadi kita akan tengok dari negeri ke negeri apa kesesuaian. Tapi saya ingin pastikan bahawa ada penyelarasan. "Pihak pengurusan sekolah juga difahamkan bahawa masih ada sedikit usaha yang perlu mereka lakukan untuk bawa internet masuk ke dalam perkarangan sekolah," kata Fahmi selepas Majlis Ramah Raya Ahli Parlimen Lembah Pantai bersama Warga Pendidik Lembah Pantai di sini. PoP merupakan projek kerajaan Persekutuan bawah Kementerian Komunikasi dan Digital yang menyediakan akses terbuka rangkaian jalur lebar gentian menggunakan teknologi pemasangan gentian ke rumah (FTTH).

(Fahmi ditemui selepas Majlis Ramah Raya Ahli Parlimen Lembah Pantai bersama Warga Pendidik Lembah Pantai)


Remaja lelaki dikhuatiri lemas ketika mandi sungai

BENTONG, 16 Mei- Seorang remaja berusia 17 tahun dikhuatiri lemas dibawa arus semasa mandi sungai di Kampung Orang Asli Gabong, Bentong.

Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya dimaklumkan mengenai kejadian menimpa Muhammad Syafiq Akmal Zaidi pada pukul 5.10 petang tadi.Mangsa yang beralamat di Felda Lakum, Temerloh difahamkan ke sungai itu bersama tiga orang rakannya.Operasi mencari dan menyelamat (SAR) yang diaktifkan petang tadi, melibatkan 10 anggota termasuk lapan dari Balai Bomba dan Penyelamat Bentong.

(Operasi SAR remaja yang dilaporkan hilang dibawa arus ketika mandi di sungai berhampiran D'kasai Riverside (Monkey Rock) Kampung Orang Asli Gabong, Bentong/ Fb Bomba dan Penyelamat Negeri Pahang)


15 kes berkaitan cuaca panas direkodkan

KUALA NERUS, 16 Mei- Sebanyak 15 kes berkaitan cuaca panas direkodkan di seluruh negara.

Daripada jumlah itu satu kematian dilaporkan, manakala selebihnya menerima rawatan di semua fasiliti kesihatan.Menteri Kesihatan Dr Zaliha Mustafa berkata keadaan terkawal dan tidak memerlukan pengisytiharan darurat.

Namun begitu, pihaknya sentiasa bersiap sedia berhadapan situasi luar jangka.

Tindakan lebih drastik akan diambil termasuk menutup sekolah, sekiranya berlaku cuaca panas selama tiga hari berturut-turut.

"Kita pastikan di setiap hospital bersedia dari sudut rawatan ke atas mana-mana pesakit yang masuk akibat strok haba. Strok haba yang selalu dikesan. Kesan lain seperti kekejangan haba dan sebagainya."Jadi memang kita telah membuat taklimat dan pihak Ketua Pengarah Kesihatan dan juga Timbalan Ketua Pengarah Kesihatan juga telah melihat perkara ini dan telah memastikan bagi kita peka kepada hospital, pengarah negeri bersedia setiap masa jika ada kes berlaku haba melampau", katanya selepas Sesi Town Hall Kertas Putih Kesihatan Zon Timur di Kuala Nerus.Turut hadir, Pengarah Jabatan Kesihatan Negeri Datuk Dr Kasemani Embong.


Pusat Revolusi Perindustrian (4IR), pacu pelaburan langsung domestik

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat pada Majlis Rumah Terbuka Aidilfitri Kementerian Pelaburan, Perdagangan dan Industri (MITI) dan Agensi 2023, Menara MITI)

KUALA LUMPUR, 16 Mei- Pusat bagi Revolusi Perindustrian Keempat Malaysia (Malaysia Centre for 4IR) dijangka dapat menarik pelabur asing.Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz berkata, ia dilengkapi ekosistem penuh rantaian bekalan tenaga kerja termasuk pembekalan, perkhidmatan dan penyelenggaraan yang diperlukan syarikat multinasional.Kedatangan pelabur asing juga secara tidak langsung turut memacu pelaburan langsung domestik bagi menyempurnakan kerja-kerja ekosistem tersebut.

(Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz)

"Jadi penting bagi industri untuk bersedia kerana apabila pelaburan masuk, kita mahukan keseluruhan ekosistem dan rantaian bekalan terutamanya perusahaan kecil dan sederhana turut terlibat", katanya kepada media di Majlis Rumah Terbuka Hari Raya Aidilfitri MITI.Perdana Menteri, Datuk Seri Anwar Ibrahim telah mengumumkan penubuhan Malaysia Centre for 4IR, sebuah pusat bebas dalam ekosistem global Forum Ekonomi (WEF) yang akan menumpukan kepada dua keutamaan iaitu transformasi digital dan GovTech serta peralihan tenaga.


25 guru luar biasa terima Anugerah Guru Inspirasi

(McDonald’s Malaysia hari ini mengumumkan 25 penerima AGI McDonald’s2023 yang telah disempurnakan oleh YB Puan Fadhlina Binti Sidek, Menteri Pendidikan Malaysia/McDonald)

MELAKA, 15 Mei- Seramai 25 calon dimumkan penerima Anugerah Guru Inspirasi (AGI) McDonald’s 2023. Mereka dipilih oleh panel juri yang terdiri daripada wakil McDonald’s, pegawai-pegawai Kementerian Pendidikan Malaysia (KPM) dan pihak media. Majlis pengumuman pemenang dirasmikan oleh Menteri Pendidikan, Fadhlina Sidek.Hadiah utama ialah wang tunai RM5,000, trofi dan sijil. Tempoh pencalonan telah mula dibuka pada 20 Mac dan berakhir pada 15 April. AGI merupakan inisiatif dan komitmen McDonald’s Malaysia dalam mengiktiraf dan menyanjung warga pendidik KPM yang telah banyak menyumbang dan menjadi pemangkin kepada pembentukan generasi madani. Hasil kerjasama erat KPM dengan McDonald’s Malaysia, AGI McDonald’s 2023 telah berjaya mencungkil kisah guru luar biasa di serata Malaysia. Ini terbukti apabila lebih 16,000 pencalonan diterima, melebihi tiga kali ganda daripada jumlah pencalonan yang diterima tahun lepas. “McDonald’s amat menghargai kerjasama strategik dan erat yang telah diberikan oleh pihak KPM. Kejayaan kerjasama ini telah meningkatkan jumlah pencalonan yang berlipat kali ganda pada tahun ini. Kisah-kisah luar biasa yang diterima menunjukkan anugerah ini mendapat perhatian dan tarikan ramai serta merupakan platform masyarakat berkongsi kisah luar biasa guru kebanggaan yang telah memberi impak dalam kehidupan mereka,” kata Pengarah Urusan dan Rakan Operasi Tempatan, McDonald’s Malaysia, Datuk Azmir Jaafar di majlis pengumuman pemenang di sini..Bagi menghargai jasa dan menyokong usaha KPM memberi fokus kepada kebajikan warga pendidik, McDonald’s Malaysia turut menyumbang peruntukan sebanyak RM5,000 untuk menaik taraf bilik guru di sekolah-sekolah penerima AGI McDonald’s bertugas, sebagai tanda sokongan lebih menyeluruh buat guru-guru luar biasa ini dan rakan sekerja di sekolah tersebut. “Sumbangan peruntukan menaik taraf bilik-bilik guru ini merupakan antara usaha McDonald’s Malaysia menghargai jasa warga pendidik. Bukan sahaja penerima AGI McDonald’s tetapi juga semua rakan guru di sekolah beliau kerana mereka juga sedikit sebanyak ada memainkan peranan. Hadiah ini juga sebagai tanda sokongan McDonald’s kepada inisiatif KPM menjaga kebajikan dan memastikan kesejahteraan guru-guru,” tambah Datuk Azmir.

(AGI McDonald’s merupakan usaha tahunan McDonald’s Malaysia bagi menghargai warga pendidik KPM yang telah memaparkan komitmen luar biasa/McDonald)

McDonald’s juga tidak melupakan anak-anak murid yang telah mencalonkan guru mereka. Atas persetujuan dan kelulusan KPM, selain daripada menerima trofi, sijil dan baucar bernilai RM500, mereka juga akan dihadiahkan markah Pentaksiran Aktiviti Jasmani Sukan dan Kokurikulum (PAJSK) bagi inisiatif menghantar kisah-kisah menarik tentang guru-guru kebanggaan mereka. Markah ini dapat membantu melonjakkan pencapaian murid-murid dalam bidang kokurikulum, satu elemen penting dalam usaha ke arah kemenjadian murid.

Sejak pertama kali dianjurkan pada tahun 2017, AGI McDonald’s telah diberi kepada 156 guru yang menjalankan tanggungjawab melebihi tugas hakiki dalam mendidik, memotivasi dan memberi impak kepada generasi muda negara.Bagi merancakkan lagi sambutan Hari Guru dan menghargai para guru, McDonald’s Malaysia meraikan guru-guru Malaysia di semua 340 restoran McDonald’s seluruh negara sepanjang bulan Mei ini.


Kerja selenggara jalan dihentikan sementara, demi kelancaran LIMA'23

LANGKAWI, 16 Mei- Menteri Kerja Raya, Datuk Seri Alexander Nanta Linggi, mengarahkan kerja-kerja penyelenggaraan di jalan utama di Langkawi dihentikan sepanjang Pameran Udara dan Maritim Antarabangsa Langkawi 2023 (LIMA '23) berlangsung mulai 23 Mei ini.Arahan itu berkuat kuasa bermula 21 hingga 28 Mei ini.Beliau berkata langkah itu bagi membantu melancarkan aliran trafik dan mengurangkan kesesakan, susulan penambahan kenderaan sempena pameran antarabangsa itu."Jalan Persekutuan di Langkawi ini adalah 193km. Jadi, beberapa tempat perlu kerja-kerja penyelenggaraan termasuk peruntukan yang ada tahun ini sebanyak RM 3.8 juta untuk kerja-kerja pembaikan sejak beberapa bulan sehingga hari ini," kata Nanta kepada pemberita ketika lawatan kerja Menteri Kerja Raya ke Langkawi, hari ini.

Hadir sama, Timbalan Kerja Raya Datuk Seri Abdul Rahman MohamadSehingga kini, sebanyak RM1.2 juta diperuntukan bagi kerja-kerja penyelenggaraan jalan berkala dan RM500,000 merangkumi skop kerja-kerja mengecat garisan jalan yang telah siap.Ia bagi keselesaan pengguna jalanraya dan rakyat khasnya.Dalam pada itu, beliau berkata kerajaan telah meluluskan peruntukan yang sewajarnya untuk semua kerja baik pulih dan penyelenggaraan yang berkaitan di Langkawi demi memastikan pulau peranginan berkenaan bersedia menjadi hos pameran bertaraf antarabangsa itu.


Vantage labur RM13.32 bilion, Cyberjaya pilihan pelaburan pusat data

(Fahmi (tengah) bergambar bersama Mohd Hafiz (tiga dari kanan) dan Proctor (kiri) selepas MoU antara Cyberview dan Vantage Data Centers di Cyberjaya/BERNAMA)

CYBERJAYA, 16 Mei- Vantage Data Centers memperuntukkan pelaburan tambahan sebanyak RM13.32 bilion bagi tempoh 10 tahun akan datang dalam kemudahan penyediaan pusat data berskala besar di Cyberjaya. Ia melibatkan kampus pusat data keduanya, sekali gus mengukuhkan kedudukan bandar itu sebagai sebagai lokasi pilihan pelabur pusat data di Malaysia. Menteri Komunikasi dan Digital, Fahmi Fadzil berkata, Cyberjaya sebagai pilihan utama pelaburan pusat data negara, industri teknologi Malaysia bersedia untuk masa depan cerah.

(Menteri Komunikasi dan Digital, Fahmi Fadzil)

"Pelabur asing tetap memilih Malaysia sebagai destinasi pelaburan yang mereka gemari, kerana kita sedar, pusat pemprosesan data, ataupun data centers adalah pelaburan jangka masa panjang."Ini membuktikan beberapa ikhtiar, dasar keputusan kerajaan adalah tepat dan ia akan menjadi signal pertumbuhan ekonomi negara kita akan dapat dipacu dengan lebih positif", katanya.Beliau berkata demikian selepas menyaksikan pemeteraian perjanjian persefahaman (MoU) antara Cyberview bersama Vantage dan Leave A Nest Malaysia di Cyberjaya. Tambah beliau, memandangkan permintaan untuk ketersambungan dan perkhidmatan digital terus meningkat, pusat data akan memainkan peranan yang semakin kritikal dalam memperkasakan ekonomi digital negara.


Jangan leka dengan keamanan negara

(Datuk Seri Anwar Ibrahim berucap di Majlis Sambutan Aidilfitri Perpaduan Madani Masyarakat Bersama Polis)

TANJUNG MINYAK, 16 Mei- Rakyat diingatkan agar tidak leka dengan keamanan yang dikecapi negara pada masa kini.Perdana Menteri, Datuk Seri Anwar Ibrahim berkata sokongan rakyat, kestabilan politik dan tumpuan kepada pembangunan menjadikan Malaysia sebagai sebuah negara yang aman.”Polis dan tentera jalankan tugas dan jangan kita lupa kalau negeri ini tidak aman orang tidak datang. Di Sudan, di Pakistan tidak ada pelaburan baharu. Di Malaysia banyak pelaburan baharu kerana keamanan yang dijamin oleh rakan-rakan polis."Sebab itu kita jangan lupa kadang-kadang kita andaikan sudah aman. Siapa yang jaga? Siapa yang kawal perbatasan? Siapa yang kawal perbatasan laut? Siapa yang kawal kemanan berjalan malam dengan aman?," kata anwar semasa berucap di Majlis Sambutan Aidilfitri Perpaduan Madani Masyarakat Bersama Polis di sini.

(Datuk Seri Anwar Ibrahim pada Majlis Sambutan Aidilfitri Perpaduan Madani Masyarakat Bersama Polis)


Peranan, sumbangan pengamal media dihargai dalam bantu pembangunan negara

(Timbalan Perdana Menteri yang juga Menteri Kemajuan Desa dan Wilayah menyerahkan replika cek bernilai RM50,000 kepada Ketua Pegawai Eksekutif Bernama pada Majlis Penyerahan Sumbangan Cek untuk Sambutan HAWANA di Putrajaya/BERNAMA)

PUTRAJAYA, 16 Mei- Peranan dan sumbangan pengamal media akan terus dihargai terutama dalam aspek membantu pembangunan negara. Demikian menurut Timbalan Perdana Menteri, Datuk Seri Dr Ahmad Zahid Hamidi.Beliau menjelaskan wartawan memainkan peranan signifikan, tidak kira bertugas untuk media konvensional, media perdana mahupun media sosial.

(Timbalan Perdana Menteri, Datuk Seri Dr Ahmad Zahid Hamidi/BERNAMA)

Datuk Seri Dr Ahmad Zahid Hamidi hadir pada Majlis Penyerahan Replika Cek Rakan Strategik Hari Wartawan Nasional (HAWANA) 2023. Pada majlis itu, Kementerian Kemajuan Desa dan Wilayah (KKDW) menyumbang tajaan bernilai RM 50,000.00 untuk penganjuran HAWANA 2023 bertemakan “Media Bebas, Tunjang Demokrasi” yang dijadual berlangsung dari 27 hingga 29 Mei ini di Ipoh, Perak.Replika cek sumbangan itu disampaikan Datuk Seri Dr Ahmad Zahid kepada Ketua Pegawai Eksekutif Pertubuhan Berita Nasional Malaysia (Bernama) Roslan Ariffin, disaksikan Ketua Setiausaha KKDW Datuk Seri Ramlan Harun dan Ketua Penyiaran (TV dan Radio) Bernama D. Arul Rajoo.


JPJ sasar kutipan hasil lebih RM 5 bilion pada tahun ini

KUALA TERENGGANU, 16 Mei- Jabatan Pengangkutan Jalan (JPJ) sasarkan kutipan hasil lebih RM5 bilion hingga akhir tahun ini.Jangkaan itu berdasarkan program serta inisiatif pendigitalan yang dilancarkan oleh jabatan itu mutakhir ini. Ketua pengarahnya, Datuk Zailani Hashim berkata berkata hasil kutipan terbesar JPJ setiap tahun disumbangkan menerusi cukai jalan dan proses pembaharuan Lesen Kenderaan Motor (LKM), lebih 60%.Kutipan hasil JPJ adalah antara tertinggi negara selepas Jabatan Kastam Diraja Malaysia dan Lembaga Hasil Dalam Negeri."Kita menjangka kutipan hasil kita melebihi RM5 bilion pada tahun ini, mengambil kira inisiatif-inisiatif pendigitalan yang kita lancarkan untuk masyarakat.Ini akan lebih memudahkan masyarakat, walau bagaimanapun kerjasama masyarakat adalah diseru supaya menggunakan kemudahan berkenaan selain daripada segi penguatkuasaan juga kita akan lakukan inovasi," kata Zailani kepada pemberita selepas merasmikan Rumah Kios JPJ Negeri Terengganu di Ibu Pejabat JPJ Kuala Terengganu.

(Ketua Pengarah JPJ, Datuk Zailani Hashim merasmikan Rumah Kios JPJ Negeri Terengganu di Kuala Terengganu)

Setakat ini, terdapat 201 Rumah Kios JPJ di seluruh negara dan sebanyak RM120.7 juta hasil berjaya diperoleh menerusi perkhidmatan itu.


Pembakaran terbuka, pemantauan dan rondaan berkala dipergiat

(Timbalan Perdana Menteri, Datuk Seri Dr Ahmad Zahid Hamidi)

PUTRAJAYA, 16 Mei- Pemantauan dan rondaan berkala akan dipergiat terutama di kawasan tumpuan berisiko kebakaran terbuka.

Timbalan Perdana Menteri, Datuk Seri Dr Ahmad Zahid Hamidi berkata antara kaedah pemantauan termasuklah tinjauan udara serta melakukan kolaborasi bersama agensi terlibat dan komuniti setempat.Tambahnya, agensi-agensi tindak balas juga perlu berada pada mod siap siaga dengan persediaan logistik bagi menghadapi sebarang kemungkinan kebakaran terbuka.

(Datuk Seri Dr Ahmad Zahid Hamidi (tengah) mempengerusikan Mesyuarat Jawatankuasa Pengurusan Bencana Pusat Bilangan 1 Tahun 2023 di Putrajaya/BERNAMA)

"Kami telah mengenalpasti 406 lokasi utama yang dijangka berlaku kebakaran terbuka. Ini disebabkan kawasan itu bertanah gambut. "Kita telah melihat dan memantau daripada 406 lokasi itu, sebanyak 616 operasi pemantauan 24 jam di kawasan yang selalu berlaku kebakaran iaitu kategori kawasan kebun dan ladang, kawasan hutan, belukar."Kita telah mempunyai 101 tube well di kawasan gambut, dimana kita lakukan penyedutan air untuk memadam kebakaran selain kereta bomba dan penyelamat, mungkin lokasi kebakaran agak jauh, jadi air tidak dapat digunakan. Jadi tube well ini kita akan gunakan, itu langkah proaktif kita lakukan", katanya.Beliau berkata demikian pada sidang media selepas mesyuarat Jawatankuasa Pengurusan Bencana Pusat (JPBP) di Putrajaya.


RM2 bilion diperuntukan KPM berbanding tahun lalu - PM

(Datuk Seri Anwar (dua, kanan) semasa sidang media pada majlis Sambutan Aidilfitri Perpaduan MADANI, Masyarakat bersama Polis Diraja Malaysia Peringkat Parlimen Tangga Batu/BERNAMA)

TANJUNG MINYAK, 16 Mei- Perdana Menteri, Datuk Seri Anwar Ibrahim menjelaskan, kerajaan memperuntukkan RM2 bilion kepada Kementerian Pendidikan berbanding tahun lalu.Jelasnya, tumpuan sekolah daif dan pemberian kemudahan asas seperti komputer akan diuruskan oleh kerajaan."Sementara itu kita akan usahakan supaya kedudukan ekonomi lebih mantap hasil bertambah dan saya telah umumkan keutamaan adalah untuk penjawat awam guru termasuk polis dan tentera kerana kita sedar elaun gaji mereka tidak mencukupi sepatutnya kita beri layanan lebih baik," kata Anwar kepada pemberita selepas Sambutan Aidilfitri Perpaduan Madani Masyarakat Bersama Polis di siniHadir sama Ketua Menteri, Datuk Seri Ab Rauf Yusoh.

(Datuk Seri Anwar bersalaman dengan orang ramai sebelum meninggalkan majlis Sambutan Aidilfitri Perpaduan MADANI, Masyarakat bersama Polis Diraja Malaysia/BERNAMA)


(Datuk Seri Dr Ahmad Zahid Hamidi ketika sidang media selepas mempengerusikanMesyuarat Jawatankuasa Pengurusan Bencana Pusat Bilangan 1 Tahun 2023 di Putrajaya/BERNAMA)

PUTRAJAYA, 16 Mei- Pembenihan awan akan dilakukan segera di tujuh empangan yang dijangka mengalami penurunan paras air berikutan cuaca panas. Timbalan Perdana Menteri, Datuk Seri Dr Ahmad Zahid Hamidi berkata langkah itu diambil bagi mengisi empangan sekali gus memastikan bekalan air berterusan di kawasan berisiko.Bagaimanapun, ia bergantung kepada jangkaan Jabatan Meteteorologi Malaysia (MetMalaysia) untuk menentukan tempoh yang bersesuaian untuk proses berkenaan.

(Datuk Seri Dr Ahmad Zahid Hamidi ketika sidang media selepas mempengerusikan Mesyuarat Jawatankuasa Pengurusan Bencana Pusat Bilangan 1 Tahun 2023 di Putrajaya/BERNAMA)

"Berkenaan pembenihan awan, ia akan dilakukan dengan segera. Kerjasama antara Angkatan Tentera Malaysia khususnya TUDM, Jabatan Alam Sekitar di beberapa kawasan empangan air."Tujuh lokasi itu Sungai Muda, Sungai Kedah, Sungai Melaka, Sungai Kelantan, Sungai Klang dan Sungai Bernam, Sungai Similajau di Sarawak. Petang ini saya akan terus pergi ke pergi ke Sg Muda, Sungai Kedah untuk melihat sendiri untuk mengambil tindakan segera dari segi pembenihan hujan", katanya pada sidang media Mesyuarat Jawatankuasa Pengurusan Bencana Pusat (JPBP) di Putrajaya.

Beliau turut memaklumkan menerusi pembentangan Jabatan Pengairan dan Saliran (JPS), dua empangan kini berada pada tahap waspada masing-masing Empangan Muda dan Empangan Paya Peda, manakala Empangan Timah Tasoh berada pada tahap amaran.

Beberapa lokasi, di Semenanjung dan Sarawak juga dijangka menerima hujan sedikit di bawah paras purata pada Jun hingga Ogos ini.


10 prakarsa untuk pendidik, KPM komited jaga kebajikan

AYER KEROH, 16 Mei- Kementerian Pendidikan Malaysia (KPM) mengumumkan 10 inisiatif yang ditambah baik dalam memperkasa kebajikan guru pada Sambutan Hari Guru Peringkat Kebangsaan 2023 di Pusat Dagangan Antarabangsa Melaka (MITC), Ayer Keroh.Menterinya, Fadhlina Sidek berkata 10 prakarsa tersebut dapat membantu mengurangkan kos sara hidup guru dan merancakkan ekonomi negara yang sekali gus meningkatkan kesejahteraan rakyat.Beliau berkata antara prakarsa tersebut termasuklah menyediakan peluang merehatkan minda melalui Program Cuti-cuti Cikgu mampu milik.Selain itu, KPM telah menetapkan agar Sambutan Hari Guru tahunan mulai tahun ini disambut di peringkat kebangsaan dan sekolah sahaja sekali gus memansuhkan sebarang kutipan sumbangan daripada guru bagi tujuan majlis tersebut."Prakasa yang seterusnya adalah usaha KPM bersama-sama dengan Suruhanjaya Perkhidmatan Pendidikan (SPP) untuk memperkasa urusan pengambilan pegawai perkhidmatan pendidikan. Insya-Allah, pada tahun ini KPM dan SPP akan menyelesaikan semua isu kekurangan guru di seluruh negara.Kita akan perluaskan pengambilan graduan-graduan berpotensi tinggi dari universiti swasta, universiti luar negara dalam mengisi kekosongan guru mata pelajaran kritikal dan sukar mendapat calon dari universiti awam seperti Bahasa Inggeris, Bahasa Melayu, Reka Bentuk Teknologi dan Pendidikan Islam," kata Fadhlina dalam ucapannya sempena Majlis Sambutan Hari Guru Peringkat Kebangsaan Tahun 2023 di Pusat Dagangan Antarabangsa Melaka (MITC), yang turut dihadiri oleh Perdana Menteri, Datuk Seri Anwar Ibrahim.

(Menteri KPM, Fadhlina Sidek mengumumkan perkara berkenaan dalam ucapannya sempena Majlis PelancaranSambutan Hari Guru Peringkat Kebangsaan Kali Ke-52 Tahun 2023, di Ayer Keroh)

Inisiatif lain yang ditambah baik termasuklah memberi kelonggaran kepada pemakaian baju korporat rasmi KPM kepada guru sewaktu bertugas bagi memberi keselesaan kepada mereka.Beliau berkata KPM juga akan memperluas sekolah Komprehensif K9 dengan pertambahan 10 buah sekolah lagi dalam usaha mengatasi isu keciciran murid khususnya di kawasan pedalaman dan orang asli serta perluasan Sekolah Bimbingan Jalinan Kasih (SBJK) ke negeri Sabah. Inisiatif lain yang diumumkan termasuk penambahbaikan surat Pekeliling Ikhtisas Bil 5/2002 lawatan sekolah pada hari persekolahan dan mempertingkat peranan kumpulan Guru Insani Malaysia.Selain itu, KPM akan turut mempertingkatkan peranan Yayasan Guru Tun Hussein Onn (YGTHO) dalam meningkatkan profesionalisme guru dan menjaga kebajikan guru serta menambah baik Standard Guru Malaysia 2.0.


SATU beri jaminan bekalan air di Terengganu tidak terjejas ekoran cuaca panas

KUALA TERENGGANU, 16 Mei- Syarikat Air Terengganu Sdn Bhd (SATU) memberi jaminan, bekalan air di negeri itu tidak akan terjejas meskipun berdepan cuaca panas ketika ini.Ketua Pegawai Eksekutifnya, Ts Abdul Karim Endut berkata, SATU mempunyai keupayaan pengeluaran sebanyak 1,041 juta liter air sehari menerusi 15 loji rawatan air (LRA) di seluruh negeri untuk dimanfaatkan 364,000 akaun pengguna. Bagaimanapun, pihaknya tidak menolak kemungkinan berlaku gangguan aliran sungai air mentah akibat cuaca panas.Susulan itu terdapat loji yang perlu dikurangkan pengeluaran supaya operasi harian dapat berjalan.SATU juga turut mendapat bekalan air tambahan dari Empangan Kenyir sekiranya berlaku kekurangan air di negeri ini."Sekarang ini, pengeluaran kita di Terengganu meningkat daripada 720 juta liter sehari untuk tahun lepas kepada 811 juta liter sehari pada ketika ini.Jadi kita masih ada lagi dalam 200 juta liter simpanan air," katanya kepada pemberita selepas melawat LRA Kepong 2 dan Muka Sauk di Kampung Pulau Musang, di sini.

Sementara itu SATU turut memaklumkan, sekiranya berlaku gangguan bekalan air dalam tempoh musim kemarau ini, ia bukan disebabkan oleh air sungai kering.Sebaliknya, berpunca daripada paip pecah dan kerja-kerja penyelenggaraan di LRA.


Warga KKD perlu amanah, integriti ketika bertugas

PUTRAJAYA, 16 Mei- Sikap amanah dan menjunjung integriti ketahap tertinggi dalam melaksanakan tugas perlu sentiasa didukung warga kerja Kementerian Komunikasi dan Digital (KKD).Menterinya, Fahmi Fadzil berkata, sikap tersebut bukan sahaja memberi nilai tambah kepada individu berkenaan malah membawa impak besar terhadap organisasi, rakyat dan negara secara keseluruhannya."Nilai integriti ini mesti terus dipelihara agar tidak berlaku pelbagai kepincangan seperti penyelewengan untuk kepentingan peribadi, rasuah dan sebagainya.Intgeriti ini sangat penting kerena kita lihat dengan ada satu semnagat integriti tidak terkalahkan bukan hanya rakyat Malaysia memandang kementerian ini dengan lebih baik malah para pelabur," katanya ketika berucap pada Majlis Anugerah Perkhidmatan Cemerlang (APC) 2022 di kementeriannya di sini.

(Menteri Komunikasi dan Digital, Fahmi Fadzil berucap pada Majlis Anugerah Perkhidmatan Cemerlang 2022 di kementeriannya di sini / Foto BERNAMA)

Secara keseluruhan seramai 668 warga KKD menerima sijil penghargaan APC dan insentif bernilai RM1,000.Mengulas mengenai APC, Fahmi berkata anugerah itu diharap memberi semangat kepada seluruh warga KKD agar terus membudayakan amalan kerja yang cemerlang seiring ikrar perkhidmatan awam. Sementara itu para penerima anugerah menzahirkan rasa syukur atas pengiktirafan tersebut."Ini adalah hasil daripada peluang dan kepercayaan yang telah diberikan selama ini oleh semua pihak.Terima kasih atas kerjasama dengan rakan setugas dan juga pihak pengurusan, diharap penghargaan ini akan terus memotivasikan kami penjawat awam terutamanya," kata penerima anugerah, Dian Fatihah Maknoh."Ini adalah semangat utk saya cipta kejayaan lebih cemerlang bukan sahaja untuk RTM dan KKD, malah Malaysia secara keseluruhannya," ujar Andy Reza Rohadian, seorang lagi penerima."Buatlah kerja dengan sebaik mungkin kerana kerja yang baik tidak akan sia-sia dan jika anda berada di sini suatu hari nanti tiada siapa akan pertikaikan segala usaha anda," kata penerima APC, Grace Aisyah Kedayan.


KPM tubuh pasukan khas suntik minat pelajar dalam bidang Sains & Teknologi

AYER KEROH, 16 Mei-Kementerian Pendidikan Malaysia (KPM) diarah menubuhkan pasukan khas bagi menyuntik minat dalam bidang sains dan teknologi di kalangan pelajar di negara ini.Perdana Menteri, Datuk Seri Anwar Ibrahim berkata, ia berikutan melalui kajian yang dijalankan, minat terhadap bidang ini semakin merosot khasnya membabitkan pelajar di luar bandar."Dalam pelbagai bidang seperti Automatif, teknologi hijau, kenderaan elektrik, maka minat anak-anak diperlukan dalam bidang berkenaan.Dalam laporan terakhir, minat anak-anak dalam bidang tersebut berkurangan. Saya telah minta Menteri Pendidikan adakan pasukan khas menyuntik semula semangat anak-anak", katanya ketika berucap pada Majlis Sambutan Hari Guru Peringkat Kebangsaan 2023 di Pusat Dagangan Antarabangsa Melaka (MITC), di sini.

Sambutan Hari Guru yang bertemakan 'Guru Insani Pemangkin Generasi Madani' bermula sejak semalam menerusi program Anugerah Guru Inspirasi (AGI) McDonald's 2023, disusuli dengan Majlis Makan Malam anjuran kerajaan negeri serta penyampaian beberapa Anugerah Tokoh Guru Kebangsaan, malam tadi.

Sambutan di Melaka kali ini menyaksikan beberapa rakan strategik utama Kementerian Pendidikan (KPM) turut berganding bahu menjayakan acara berkenaan.

(Perdana Menteri, Datuk Seri Anwar Ibrahim)


LIMA '23: Peniaga makanan disaran tidak menaikkan harga makanan

LANGKAWI, 16 Mei-Pengusaha makanan di sini disarankan agar tidak menaikan harga makanan sewenang-wenangnya sempena Pameran Udara dan Maritim Antarabangsa Langkawi 2023 (LIMA '23).Menteri Besar Kedah, Datuk Seri Muhammad Sanusi Md Nor, tindakan tersebut akan memberi kesan buruk kepada sektor pelancongan di pulau berkenaan."Saya nasihatkan kepada para peniaga di Langkawi agar tidak sewenang-wenangnya menaikkan harga kerana tidakan tersebut akan memberi imej tidak baik kepada para pelancong", katanya."Saya juga berharap agar semua pihak terlibat dapat menjaga kebersihan dan keselamatan bagi menjayakan 'LIMA 23", katanya ketika ditemui media pada Majlis Rumah Terbuka Aidilfitri Peringkat Langkawi 2023 di KuahSementara itu, Sanusi turut mengesahkan telah menerima jemputan bagi menghadiri Pameran Udara dan Maritim Antarabangsa Langkawi 2023 (LIMA '23).Mengulas persediaan Langkawi sebagai tuan rumah acara itu, Sanusi berkata, semua agensi berada pada tahap terbaik bagi memastikan penganjuran LIMA '23 berjalan lancar.

(Menteri Besar Kedah, Datuk Seri Muhammad Sanusi)


Tiga bas elektrik di Terengganu tahun depan

KUALA TERENGGANU, 16 Mei-Tiga buah bas elektrik bakal mula mengambil penumpang di bandar raya ini bermula awal tahun hadapan.Ketua Pegawai Eksekutif Perbadanan Memajukan Iktisad Negeri Terengganu PMINT, Wan Adnan Wan Derahman berkata, penggunaan tiga bas mesra alam tersebut menelan kos RM3 juta.Wan Adnan berkata setiap bas mampu menampung kapasiti 32 penumpang bagi memenuhi permintaan pengguna di bandar raya ini.Katanya lagi, ketika ini terdapat 7 buah bas penumpang di Kuala Terengganu manakala sebuah lagi di Kemaman.Wan Adnan berkata, penggunaan bas elektrik ini selari dengan kempen teknologi hijau bagi mengurangkan penggunaan karbon sekaligus memulihara alam sekitar."Kita ke arah teknologi hijau bagi mengurangkan karbon. Ini selari dengan dasar kerajaan. Kita menyahut seruan berkenaan", katanya pada majlis Aidilfitri Cas Ligas Sdn. Bhd. (Cas Ligas) di sini semalam.Dalam pada itu, Wan Adnan berkata PMINT turut bercadang memiliki bas berkonsep dek terbuka yang akan menyediakan perkhidmatan minum petang bagi merancakkan sektor pelancongan

(Ketua Pegawai Eksekutif PMINT, Wan Adnan Wan Derahman)


Air masin, kerosakan sistem kawalan di sungai Segaliud dibaiki

SANDAKAN, 16 Mei - Sistem kawalan pintu air di sungai Segaliud yang rosak beberapa bulan lepas sehingga menyebabkan bekalan air di Sandakan berasa masin telah dibaiki dan kerja mengepam air dari sungai itu ke empangan Segaliud berjaya dimulakan sejak 10 hari lalu.Timbalan Ketua Menteri Sabah, Datuk Shahelmey Yahya berkata selain usaha pembaikan itu, pihak pengendali loji air Segaliud juga telah menambah dua unit pam menjadikan tiga unit pam untuk mengepam air sungai berkenaan ke empangan.Beliau berkata, ketika ini kadar kemasinan air di daerah Sandakan menunjukan penurunan dan berharap ianya dapat diatasi dengan kadar segera.

"Sejak kunci sungai dan pintu kawalan air sungai itu dibaiki pada Mac lepas, bacaan makmal juga menunjukkan kadar kemasinan air semakin menurun, namun belum mencapai bacaan di bawah 250 bahagian per juta dan dengan kerja pengepaman berterusan itu dijangka dapat mengatasi isu air masin yang sedang melanda Sandakan," katanya kepada pemberita selepas meninjau empangan itu, di sini pada Isnin.Dalam pada itu, Shahelmey berkata setakat ini tiada catuan air berlaku di daerah berkenaan.Bagaimanapun, sekiranya fenomena El Nino berlaku, Jabatan Air akan melakukan catuan bagi memastikan semua kawasan menerima bekalan air secara berfasa."Bergantung kepada cuaca tetapi sekiranya kedatangan El Nino nanti, mungkin kaedah catuan air diguna pakai untuk pastikan semua kawasan dapat bekalan air," katanya.


Identiti empat beranak maut kemalangan dikenal pasti

KAMPAR, 16 Mei- Identiti empat individu yang maut dalam nahas di kilometer 310.1 Lebuh Raya Utara Selatan arah selatan awal pagi tadi dikenal pasti.Mangsa terlibat ialah pemandu kenderaan, Muhammad Azib Nasaruddin, 23 tahun; ibunya, Azriyani Abdul Latif, 45 tahun serta dua adik mangsa, Siti Nur Aminah, lapan tahun dan Ahmad Uwais Al Qorni, lima tahun.Seorang lagi adik mangsa, Muhammad Fawwaz, tujuh tahun mengalami cedera parah.Ketua Polis Daerah Kampar, Superintenden Mohamad Nazri Daud berkata, siasatan awal mendapati kenderaan dinaiki keluarga tersebut sedang dalam perjalanan dari Ipoh ke Kuala Lumpur."Apabila tiba di lokasi kejadian kenderaan berkenaan telah melanggar bahagian belakang sebuah lori membawa muatan tanah di lorong sebelah kiri.Akibat pelanggaran itu, empat mangsa maut di tempat kejadian kerana kecederaan di kepala manakala seorang lagi mangsa yang parah dikejarkan ke Hospital Tapah untuk rawatan lanjut," katanya.

(Kenderaan yang dinaiki mangsa remuk selepas merempuh belakang lori)

Tambah beliau, pemandu lori bagaimanapun tidak mengalami sebarang kecederaan.Proses bedah siasat ke atas mangsa maut akan dijalankan pagi ini di Hospital Kampar.Kes disiasat bawah Seksyen 41(1) Akta Pengangkutan Jalan 1987.


Empat termasuk dua kanak-kanak maut kemalangan

KAMPAR, 16 Mei-Empat termasuk tiga beradik maut selepas kereta dinaiki terlibat dalam kemalangan dan terbakar di Kilometer 310.2 Lebuhraya Utara Selatan (PLUS) arah selatan awal pagi tadi.Komander Operasi Jabatan Bomba dan Penyelamat Malaysia (JBPM) Perak, Nadzri Che Nordin berkata seorang lagi mangsa cedera parah.Pihak bomba menerima panggilan mengenai kejadian pada pukul 2.03 pagi.Sepasukan anggota dari Balai Bomba dan Penyelamat (BBP) Tapah dibantu Gopeng dikejarkan ke lokasi.Sebaik tiba di lokasi mendapati, api marak membakar bahagian bonet depan kereta yang melanggar bahagian belakang lori muatan tanah.Empat mangsa yang berada di dalam kereta tersebut maut, manakala seorang lagi parah dan dibawa ke Hospital Tapah oleh orang awam.Mangsa maut didapati melecur di beberapa anggota badan.Manakala pemandu lori selamat.


Anugerah Seri Melaka hargai anak negeri berjasa

AYER KEROH, 16 Mei-Anugerah Seri Melaka (ASM) akan diperkenalkan Kerajaan Negeri Melaka bagi mengiktiraf tokoh ternama anak jati negeri yang berjaya serta menyumbang khidmat bakti di peringkat kebangsaan mahupun dunia.Ketua Menteri, Datuk Seri Ab Rauf Yusoh, berkata tokoh berkenaan yang disyaratkan pernah bersekolah di negeri ini akan dipilih berdasarkan kejayaan dicapai dalam bidang masing-masing.Beliau berkata, ikon tersebut akan dipilih oleh satu jawatankuasa di peringkat Dewan Undangan Negeri (DUN) sebelum dinilai oleh jawatankuasa di peringkat negeri."Syarat-syaratnya mungkin persekolahannya bermula pada tahun 1990an. Mereka mungkin berada dalam perkhidmatan awam profesional, ahli perniagaan dan sukan."Artis-artis ternama juga banyak datang daripada Melaka. Kita akan berikankategori Anugerah Seri Melaka mengikut kategori masing-masing", katanya epada pemberita selepas Majlis Makan Malam Sambutan Hari Guru Peringkat Kebangsaan 2023 di MITC, di sini.Majlis turut dihadiri Menteri Pendidikan, Fadhlina Sidek dan Timbalan Menteri Pendidikan, Lim Hui Ying. Katanya lagi, nama ikon yang berjaya mendapat anugerah tersebut akan dipamerkan di seluruh sekolah-sekolah di Melaka bagi memberi inspirasi kepada murid dan pelajar untuk mencontohi mereka.

(Ketua Menteri, Datuk Seri Ab Rauf Yusoh)


Toleransi BN-PH bukti kestabilan politik negara

SEREMBAN, 16 Mei-Kerajaan Perpaduan, yang ditubuhkan sejak enam bulan lalu dengan sokongan 148 Ahli Parlimen, telah membuktikan kestabilannya dalam memimpin negara.Menurut Pengerusi Badan Perhubungan UMNO Negeri Sembilan, yang juga Ahli Parlimen Jelebu, Datuk Seri Jalaluddin Alias, sikap toleransi dan persefahaman yang ditonjolkan antara parti Barisan Nasional dan Pakatan Harapan merupakan satu kerjasama yang baik."Saya yakin khidmat kita kepada masyarakat jauh berlipat kali ganda lagi daripada apa yang rakyat dan masyarakat perolehi sekarang ini."Bagi menjadikannya kenyataan, maka kerusi-kerusi yang akan ditandingi oleh Barisan Nasional pasti tidak akan ditandingi oleh Pakatan Harapan supaya tidak ada pertembungan di setiap kerusi."Begitu juga kerusi yang ditandingi oleh Pakatan Harapan, tentunya tidak akan diletakkan calon Barisan Nasional bagi kerusi yang berkenaan", katanya kepada pemberita ketika ditemui pada Majlis Hari Raya Aidilfitri Peringkat Kebangsaan anjuran Pertubahan Pesara Kerajaan 1 Malaysia (KUPEKMAS), bertempat di Dewan Perdana KRS di sini.Beliau juga berharap calon yang bertanding akan terus merangka gerak kerja, bagi menghadapi PRN supaya memenangi setiap kerusi yang ditandingi.Dalam pada itu, Datuk Seri Jalaluddin Alias menyumbangkan sejumlah RM10,000 kepada Pertubuhan Pesara Kerajaan 1 Malaysia (KUPEKMAS) sebagai tanda sokongan kepada program yang dijalankan bagi pesara-pesara penjawat awam tersebut.

(Pengerusi Badan Perhubungan UMNO Negeri Sembilan, Datuk Seri Jalaluddin Alias)


Hala tuju Payung Rahmah, KPDN bakal bertemu pemain industri

BATU CAVES, 15 Mei- Kementerian Perdagangan Dalam Negeri Dan Kos Sara Hidup (KPDN) akan mengadakan pertemuan bersama pemain industri dalam membincangkan hala tuju insiatif Payung Rahmah.Ia bagi memastikan insiatif tersebut kekal relevan untuk diteruskan pada masa akan datang. Menterinya, Datuk Seri Salahuddin Ayub berkata pihaknya akan merangka satu perancangan untuk menambah baik sistem sedia ada."Kementerian akan membuat satu perancangan yang lebih komprehensif, bersistematik agar semua pakej, menu dan jualan dalam inisiatif ini dapat kita pastikan berpanjangan dan dapat diurus tadbir dengan lebih baik," kata Salahuddin kepada pemberita selepas merasmikan Majlis Pelancaran Insiatif Payung RAHMAH bersama Giant, di sini.

(Menteri KPDN, Datuk Seri Salahuddin Ayub ditemui media di Pasar Raya Giant, Batu Caves)

Tambah beliau, inisiatif berkenaan diterima baik sejak diperkenalkan, baik daripada pemain industri mahupun masyarakat."Jadi, ini suatu usaha yang telah membuktikan bahawa insiatif Payung Rahmah yang diusahakan pada awalnya diusahakan kecil-kecilan KPDN, semakin hari semakin mendapat sambutan.Saya perhatikan rakyat bukan sekadar dapat menikmati harga berpatutan tetapi pastinya di Giant kualiti barangan itu perkara yang sangat penting dan bukan barangan murahan atau barangan lebihan yang dijual tetapi tetap berstatus premium dan kualitinya adalah terjamin," tambah Salahuddin.


Penerbangan sewa khas lulus, demi tarik minat pelancong luar - Anwar

PUTRAJAYA, 15 Mei- Kerajaan lulus perkhidmatan penerbangan sewa khas bagi menarik kedatangan pelancong ke Malaysia. Perdana Menteri, Datuk Seri Anwar berkata ia selaras dengan dasar kerajaan sebagai pemudah cara dalam sektor pelancongan. "Ia selaras dengan dasar kita. Tindakan yang boleh melancarkan urusan menarik minat pelancong ke Malaysia.Apa sahaja tindakan yang sesuai itu, harus kita beri pertimbangan," kata semasa Majlis Ramah Mesra Aidilfitri MOTAC, di sini.Hadir sama pada majlis tersebut, Menteri MOTAC, Datuk Seri Tiong King Sing, Timbalan Menteri, Khairul Firdaus Akbar Khan serta Menteri Dalam Negeri, Datuk Seri Saifuddin Nasution Ismail. Datuk Seri Anwar turut mengucapkan tahniah kepada Kementerian Pelancongan, Seni dan Budaya (MOTAC) yang mencatatkan lonjakan 4.38 juta pelancong dari luar negara ke Malaysia pada suku tahun pertama 2023.

(Perdana Menteri, Datuk Seri Anwar Ibrahim ditemui media pada Majlis Ramah Mesra Aidilfitri MOTAC)


Fenomena kepala air, penduduk Yan dinasihat berhati-hati

YAN, 15 Mei- Penduduk yang tinggal berhampiran kawasan rekreasi Titi Hayun dan Seri Perigi di sini diletakkan dalam keadaan berjaga-jaga berikutan berlakunya fenomena kepala air di kawasan itu.Kepala air itu dilaporkan berlaku kira-kira pukul 6.40 petang tadi ekoran hujan lebat di atas Gunung Jerai.Ketua Balai Bomba dan Penyelamat Yan, Penolong Penguasa Bomba Norhamidi Ali berkata keadaan masih terkawal dan tiada penduduk dipindahkan ke Pusat Pemindahan Sementara (PPS)."Pihak bomba memantau dan menutup sementara laluan ke kedua-dua lokasi tersebut."Pasukan penyelamat membuat rondaan dan memberi amaran berjaga-jaga kepada penduduk yang tinggal di kaki gunung."Setakat pukul 8.15 malam tadi, air dilaporkan surut namun pemantauan diteruskan berikutan puncak Gunung Jerai masih terdapat tompokan awan yang dikhuatiri berlaku hujan lebat," katanya ketika ditemui pemberita di sini. Dalam kejadian pukul 4.00 petang 18 Ogos 2021, enam mangsa terkorban selepas dihanyutkan arus deras akibat kepala air di Gunung Jerai dan Titi Hayun.

(Pihak Bomba memantau dan menutup sementara laluan ke kedua-dua lokasi tersebut)


JOHOR BAHRU, 15 Mei- Sultan Johor, Sultan Ibrahim Sultan Iskandar menzahirkan kekecewaan terhadap keadaan bangunan, penyelenggaraan dan tahap kebersihan rumah pangsa kos rendah di negeri itu.Baginda menerusi catatan di laman Facebook menegaskan, kebanyakan rumah pangsa kos rendah daif dan dipenuhi sampah sarap yang dibuang merata-rata sehingga menjadi tempat pembiakan serangga berbisa.Titah Sultan Ibrahim, rakyat Johor hidup seperti dalam reban ayam dan keadaan banyak rumah pangsa di Johor sangat menyedihkan.Baginda juga tidak berpuas hati dengan perkhidmatan pembersihan yang dilaksanakan syarikat konsesi, SWM Environment Sdn Bhd."Meskipun kerajaan negeri membelanjakan RM180 juta kepada syarikat konsesi itu namun mutu pembersihan tidak memuaskan," menurut catatan media sosial tersebut.Sehubungan itu baginda berharap kerajaan Persekutuan dapat memberi bantuan bagi membaik pulih rumah pangsa selain meminta penduduk menjaga kebersihan kawasan persekitaran.Sultan Ibrahim sebelum itu berkenan menerima menghadap Menteri Pembangunan Kerajaan Tempatan Nga Kor Ming di Istana Bukit Serene di sini.Turut sama hadir menghadap Timbalan Menteri Pembangunan Kerajaan Tempatan Akmal Nasrullah Mohd Nasir dan exco Perumahan dan Kerajaan Tempatan, Datuk Mohd Jafni Md Shukor.

(Sultan Johor zahir kekecewaan keadaan rumah pangsa kos rendah)


Polis Kelantan tambah MPV di kawasan sempadan

PASIR MAS, 15 Mei- Polis Kelantan dalam perbincangan bersama Kementerian Dalam Negeri (KDN) untuk menambah Unit Kereta Peronda (MPV) di kawasan sempadan negeri itu.Ketua Polis Kelantan, Datuk Muhamad Zaki Harun berkata pihaknya sebelum ini membuat lawatan sempadan bersama Menteri Dalam Negeri, Datuk Seri Saifuddin Nasution Ismail di Tumpat bagi melihat situasi semasa.Katanya, inisiatif penambahan MPV boleh memperhebat kawalan sempadan Malaysia-Thailand selain menambah baik logistik Polis Diraja Malaysia (PDRM) Kelantan.Penambahan MPV akan dilaksanakan secepat mungkin sejajar dengan pelbagai strategi yang sudah dirangka dalam memastikan sempadan negara sentiasa dalam keadaan terkawal."Setakat ini kita masih menggunakan MPV yang sedia ada. Satu syif kita dapat mengadakan 100 lebih rondaan seluruh Kelantan. Begitu juga URV kita dapat 60 syif setiap masa tapi kalau ada kita dapat kawal khusus untuk rondaan 24 jam," kata Muhamad Zaki dalam sidang media di sini.Terdahulu beliau menghadiri Majlis Tandatangan Dokumen Serah Terima Tugas Ketua Polis Daerah dan Pengerusi Persatuan Keluarga Polis (PERKEP) di Ibu Pejabat Polis Daerah (IPD) Pasir Mas. Dalam majlis itu Pemangku Ketua Polis Daerah Pasir Mas, Superintenden Nik Aminuddin Raja Abdullah menyerahkan tugas kepada Asisten Komisioner Kama Azural Mohamed sebagai Ketua Polis Daerah Pasir Mas.

(Majlis penyerahkan tugas kepada Asisten Komisioner Kama Azural Mohamed sebagai Ketua Polis Daerah Pasir Mas)


Penyelenggaraan rumah pangsa 'tua', akan diberi perhatian- Exco

KOTA TINGGI, 15 Mei- 10 perumahan pangsa awam di Johor yang berusia lebih 40 tahun perlu diselenggara dan dibaik pulih susulan keadaannya yang semakin uzur.Exco Perumahan dan Kerajaan Tempatan Johor, Datuk Mohd Jafni Md Shukor berkata kira-kira 100 flat awam di bawah Badan Pengurusan Bersama (JMB) atau Perbadanan Pengurusan (MC), tiada peruntukan khas untuk penyelenggaraan. Penyelenggaraan dan baik pulih perlu dibuat selepas Sultan Johor, Sultan Ibrahim Sultan Iskandar dalam pertemuannya bersama Menteri Pembangunan Kerajaan Tempatan (KPKT), Nga Kor Ming menitahkan perkara itu bagi membantu membela flat awam tersebut. "Selama ini flat awam, sama ada di peringkat negeri atau Persekutuan tidak ada bidang kuasa membantu tetapi alhamdulillah dengan pertemuan antara Tuanku Sultan dengan menteri, Tuanku menitahkan kepada menteri untuk menyediakan peruntukan khas untuk flat-flat awam yang dalam keadaan uzur," kata Jafni kepada pemberita pada majlis penyerahan kunci di Residensi, Kota Tinggi, hari ini.

Penyerahan tersebut disampaikan Menteri Besar Johor, Datuk Onn Hafiz Ghazi diiringi Menteri Pembangunan Kerajaan Tempatan, Nga Kor Ming kepada 20 pembeli rumah yang hadir sebagai simbolik penerimaan kunci di Majlis Penyerahan Kunci dan Jamuan Makan Sempena Hari Raya Aidilfitri 2023.Turut hadir bersama ke majlis, Menteri Besar Johor, Datuk Onn Hafiz Ghazi dan Timbalan Menteri KPKT, Akmal Nasrullah Mohd Nasir.Sementara itu, penduduk yang menerima kunci pada hari ini, Amreetha Omar dan Rozlina Basok meluahkan rasa syukur kerana dapat memiliki rumah tersebut setelah menunggu hampir tiga tahun. "Ya, tiga tahun menunggu dan akhirnya dapat juga. Saya sampai sudah putus asa sebenarnya, ingatkan tak dapat kunci sebabkan banyak projek-projek sakit yang kita dengar PR1MA kan. Alhamdulillah, akhirnya saya berjaya juga dapat kunci dan Insya-Allah bulan Julai ini, saya mula pindah lah," kata Amreetha kepada pemberita RTM."Saya mula buat permohonan pada dua tahun sebelum ini dan tahun ini, saya dapat kunci. Syukur sangatlah. Perjalanan itu sangat mudah daripada awal saya mohon sehinggalah saya dapat kunci. Memang sangat lancar," kata Rozlina kepada pemberita.


Kadar pemulihan bekalan air di Pulau Pinang capai 90%

KEPALA BATAS, 15 Mei- Kadar pemulihan bekalan air kepada penduduk di sekitar Pulau Pinang dianggarkan telah mencapai tahap 90%.Baki 10 peratus lagi melibatkan 40,000 akaun pengguna di beberapa kawasan sekitar daerah Barat Daya, masih mengalami masalah sama dan dijangka menerima bekalan air secara berperingkat menjelang Rabu ini.Ketua Menteri, Chow Kon Yeow berkata paras air Sungai Muda juga telah meningkat ke tahap 1.66 meter.Operasi mengekstrak sumber air mentah di Rumah Pam Lahar Tiang turut kembali pada keadaan asal dan telah mencapai kira-kira 83%."Walaupun esktrak di sini mencapai 83 peratus, ditambah air Empangan Mengkuang membolehkan loji Sungai Dua beroperasi 100%, kembali seperti asal tetapi untuk air sampai ke pengguna akan ambil sedikit masa dan perlu melalui proses normalisasi," kata Kon Yeow kepada pemberita selepas meninjau Loji Rawatan Air di Rumah Pam Lahar Tiang, Kepala Batas, Pulau Pinang, hari ini.

Antara kawasan yang masih mengalami gangguan bekalan air termasuk Jalan Teluk Kumbar, Jalan Sungai Tiram,  Bukit Belah, Sungai Batu, Teluk Kumbar, Lapangan Terbang Antarabangsa Pulau Pinang (PIA) dan Gertak Sanggul.Turut terkesan ialah Kampung Matahari Naik, Jalan Pondok Upeh, Batu Itam, Flat Lily, Pulau Betong, Bukit Penara dan Persiaran Mayang Pasir.Jelasnya, pasukan bomba sukarela dan PBAPP akan terus menghantar bantuan bekalan air melalui lori tangki ke kawasan terjejas bagi meringankan beban pengguna terlibat.Semalam, paras air di Sungai Muda menunjukkan penurunan secara mendadak di bawah paras satu meter sekali gus menjejaskan pengeluaran di loji Rawatan Air Sungai Dua. Insiden itu menyebabkan gangguan bekalan air di beberapa kawasan di Pulau Pinang dan Kedah.


Kerajaan teliti 3W, seiring perubahan media semasa

(Menteri Komunikasi dan Digital, Fahmi Fadzil berswafoto bersama warga pengamal media semasa Majlis Pra Pelancaran Hari Wartawan Nasional (HAWANA) 2023 di Wisma Bernama hari ini/ Foto BERNAMA)

KUALA LUMPUR, 15 Mei - Kerajaan sedang meneliti situasi 3W atau 3 Win iaitu ‘menang-menang-menang' antara organisasi media, pengamal media dan pembaca, selari dengan perubahan dan perkembangan media hari ini. Menteri Komunikasi dan Digital, Fahmi Fadzil berkata situasi itu perlu diteliti berikutan perubahan pola pembacaan termasuk kandungan di media sosial yang merupakan cabaran hari ini. "Jadi kita sedar juga peralihan pembaca ini dari media tradisional kepada media sosial juga ia akan ada kesan dari segi ekonomi kepada organisasi media maka sebagai sebuah kerajaan kita prihatin tentang perkembangan ini dan sedia bekerjasama dengan industri media untuk kita mencari titik temu," kata beliau ketika berucap merasmikan prapelancaran sambutan Hari Wartawan Nasional (HAWANA) 2023 di Wisma Bernama di sini hari ini. Turut hadir Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Digital (KKD) Mastura Ahmad Mustafa dan Ketua Pegawai Eksekutif Bernama Roslan Ariffin.Sementara itu Fahmi turut menegaskan bahawa hak kebebasan bersuara perlu disalurkan dalam saluran yang betul dan tidak bertujuan untuk mengeruhkan keadaan atau mengugat keharmonian dalam sesebuah negara."Etika kewartawanan sangat penting, kerajaan sangat teguh pendirian bahawa media bebas untuk beroperasi di negara kita tetapi undang-undang sedia terpakai, walaupun kita ada hak untuk bersuara tetapi kita tidak ada hak untuk menfitnah orang lain," jelas beliau.

(Menteri Komunikasi dan Digital, Fahmi Fadzil berucap pada Majlis Pra Pelancaran Hari Wartawan Nasional (HAWANA) 2023 di Wisma Bernama hari ini/ Foto BERNAMA)

Dalam pada itu, Fahmi memaklumkan Hari Wartawan Nasional (HAWANA) 2023 dlihat pemacu kepada sektor media negara.Ia bakal diadakan pada 27 hingga 29 Mei ini , di Ipoh, Perak yang bertemakan ' Media Bebas Tunjang Demokrasi'.Jelas beliau, kebebasan media akan terus dipertahankan di bawah Kerajaan Perpaduan.Pihaknya juga akan meneliti beberapa perkara yang dibangkitkan terutama melibatkan isu kebajikan pengamal media . "Kita jangkakan ramai yang akan hadir bukan hanya wartawan , jurufoto, dari kalangan rakyat Malaysia, pengamal media Malaysia, malah juga dari rantau Asia Tenggara, ini adalah satu permulaan yang baik dan harapan saya majlis HAWANA 2023 akan menjadi pemacu kepada pertumbuhan bagi sektor media dan menegaskan bahawa Kerajaan Perpaduan ini komited bukan hanya mempertahankan kebebasan media tetapi meneliti beberapa perkara yang dibangkitkan, isu kebajikan bagi para pengamal media, masa depan industri media itu sendiri," menurut Fahmi.Dijangkakan lebih 1,000 pengamal media, wakil persatuan wartawan tempatan dan ASEAN dijangka menghadiri HAWANA 2023 yang bakal menghimpunkan golongan profesional dan pakar industri sambil bertukar-tukar idea serta menjalinkan hubungan strategik.


Melaka kemuka permohonan panjangkan landasan LTAM

BATU BERENDAM, 15 Mei- Kerajaan negeri Melaka akan mengemukakan permohonan yang baharu bagi memanjangkan landasan Lapangan Terbang Antarabangsa Melaka (LTAM), Batu Berendam. Demikian menurut Exco Kerja Raya, Infrastruktur, Kemudahan Awam dan Pengangkutan negeri, Datuk Hameed Mytheen Kunju Basheer. "Lapangan terbang Malaysia dan lapangan terbang Melaka perlu buat kajian semula berhubung pemanjangan landasan. Jadi, kos itu belum lagi dapat secara terperinci. Kalau 10 tahun lepas, kosnya hampir RM2 juta," kata Hameed kepada pemberita selepas Majlis Sambutan Penerbangan Pertama Pesawat Wings Air ke Melaka 2023 di LTAM, di sini.Tambahnya, pihaknya akan membentangkan laporan penuh berkaitan infrastruktur, fasiliti dan kerjasama dengan beberapa syarikat penerbangan lain kepada kerajaan negeri, Khamis ini. Wings Air memperkenalkan laluan daripada LTAM ke Pekan Baru, Indonesia pada setiap hari menggunakan pesawat ATR-72.

(Exco Kerja Raya, Infrastruktur, Kemudahan Awam dan Pengangkutan negeri,Datuk Hameed Mytheen Kunju Basheer)


Kemas kini operasi pembersihan musim panas kering

KUALA TERENGGANU, 15 Mei- Semua operator dan kontraktor pembersihan dinasihatkan agar mengemas kini tatakerja operasi mereka ketika musim panas kering.Ketua Balai Bomba dan Penyelamat (BBP) Kuala Terengganu, Roziah Abni Hajar berkata aktiviti pembakaran terbuka di dalam kawasan sekolah mahupun mana-mana premis awam perlu dielak."Macam yang dikatakan tadi, SOP mereka itu perlu diubah. Mngkin sampah yang dilonggokkan perlu dinaikkan ke lori dan di bawa ke tempat pusat pelupusan sampah dan bukan dibakar di kawasan tersebut," kata beliau.Jelasnya mengikut Seksyen 29A Akta Kualiti Alam Sekeliling 1974, bagi setiap kesalahan pembakaran terbuka boleh dikenakan tindakan kompaun RM2,000 dan denda maksimum RM500,000 atau penjara tidak lebih lima tahun atau kedua-duanya sekali.

(Roziah berkata kemas kini operasi pembersihan musim panas kering)


500 pelajar disasar sertai projek perintis Program Asasi TVET

JELI, 15 Mei - Seramai 500 pelajar disasarkan untuk mengikuti projek perintis Program Asasi TVET yang diperkenalkan Jabatan Pendidikan Politeknik dan Kolej Komuniti (JPPK). Program diwujudkan khusus bagi pelajar lepasan Sijil Pelajaran Malaysia (SPM) sebagai persediaan sebelum menyambung pengajian di peringkat Ijazah Sarjana Muda melalui Rangkaian Universiti Teknikal Malaysia (MTUN). Universiti terlibat termasuk Universiti Teknikal Malaysia Melaka (UTeM), Universiti Malaysia Pahang(UMP), Universiti Malaysia Perlis(UniMAP) dan Universiti Tun Hussein Onn Malaysia(UTHM). Menurut Ketua Pengarah Pendidikan Politeknik dan Kolej Komuniti, Dr Mohd Zahari Ismail, permohonan untuk mengikuti program mula dibuka hari ini sehingga 9 Jun depan di pautan http://upu.mohe.gov.my.

(Ketua Pengarah Pendidikan Politeknik dan Kolej Komuniti, Dr Mohd Zahari Ismail ditemui media selepas menyempurnakan Majlis Konvokesyen Politeknik Jeli Kali Ke-9 2023 di Politeknik Jeli, Kelantan)

"Program asasi TVET ini akan diperkenalkan pada sesi Julai nanti di mana ini adalah khas bagi pelajar lepasan SPM, program asasi TVET ini hanya setahun sahaja dan selepas itu pelajar ini akan menyambungkan pengajian mereka di peringkat ijazah di MTUN di bidang seperti mekanikal elektronik dan juga bidang kejuruteraan awam," kata beliau ketika ditemui media selepas menyempurnakan Majlis Konvokesyen Politeknik Jeli Kali Ke-9 2023 di Politeknik Jeli, di sini hari ini. Mengulas lanjut, Dr Mohd Zahari berkata lima politeknik yang berdekatan MTUN di pilih menjadi Pusat Asasi TVET adalah Politeknik Tuanku Syed Sirajuddin (PTSS), Politeknik Tun Syed Nasir Syed Ismail (PTSN), Politeknik Merlimau Melaka (PMM), Politeknik Sultan Haji Ahmad Shah (POLISAS) dan Politeknik Ungku Omar (PUO). Dalam perkembangan berasingan, beliau berkata JPPK sentiasa memantau arahan semasa dikeluarkan pihak berkuasa berhubung cuaca panas yang melanda negara ketika ini. Setakat ini, pengajian dan pembelajaran di semua politeknik serta kolej komuniti di seluruh negara tidak terjejas dan berjalan seperti biasa.


Peruntukan tambahan RM50 juta bukti kecaknaan kerajaan Persekutuan

(Menteri Besar, Datuk Seri Dr Ahmad Samsuri Mokhtar)

KUALA TERENGGANU, 15 Mei- Kerajaan Terengganu menyambut baik pengumuman Perdana Menteri, Datuk Seri Anwar Ibrahim mengenai pelbagai bantuan yang disalur kepada negeri yang ditadbir pembangkang.Menteri Besar, Datuk Seri Dr Ahmad Samsuri Mokhtar berkata penyaluran peruntukan itu membuktikan kerajaan Persekutuan tidak pilih kasih.Beliau turut menyifatkan peruntukan itu sebagai kesudian kerajaan Persekutuan meneruskan semua projek yang dirancang, merangkumi projek pembinaan loji rawatan kumbahan dan pemuliharaan muara Sungai Merang bernilai RM239 juta."Kita ucap terima kasih kerana itu untuk keperluan rakyat negei Terengganu. Sebarang (projek) yang dilaksana adalah untuk rakyat di Terengganu," kata Ahmad Samsuri kepada pemberita di sini.Mengulas lanjut beliau berkata peruntukan tambahan RM50 juta yang diumum Sabtu lalu bagi membantu mangsa banjir juga membuktikan kecaknaan kerajaan Persekutuan.

(Perdana Menteri, Datuk Seri Anwar berkata peruntukan tambahan RM50 juta bukti kecaknaan kerajaan Persekutuan)


Akta baharu berkaitan dadah, dibentang Julai nanti - Saifuddin

SERDANG, 15 Mei- Akta baharu berkaitan penyalahgunaan dadah bakal dibawa ke dalam mesyuarat jemaah menteri, Julai nanti.Akta berkenaan dikenali sebagai Akta Penyalahgunaan Dadah dan Bahan diwujudkan untuk mengelakkan kesesakan pesalah bagi kes itu di penjara.Menteri Dalam Negeri, Datuk Seri Saifuddin Nasution Ismail berkata akta tersebut merangkumi aspek perundangan yang lebih komprehensif dan tersusun."Dengan adanya undang-undang ini nanti, bagi jenis kesalahan dadah ditemui dalam badan, baik kesalahan memiliki atau mengguna dengan kadar lebih kecil.Idea asal untuk tidak menganggap jenayah dadah biasa dengan istilahnya dekriminalisasi," kata Saifuddin kepada pemberita pada Majlis Penerapan Nilai Nilai Murni dan Sambutan Hari Raya Kementerian Dalam Negeri (KDN) di MAEPS, Serdang, pagi tadi.

Turut hadir memeriahkan majlis adalah Perdana Menteri, Datuk Seri Anwar Ibrahim dan isteri serta Timbalan Perdana Menteri, Datuk Seri Dr. Ahmad Zahid Hamidi.Taklimat perkembangan rang undang-undang berkenaan dan ia berlangsung mengikut jadual yang ditetapkan.Menurut Saifuddin, jika akta itu mendapat kelulusan jemaah menteri, pihaknya akan berganding dengan Jabatan Peguam Negara untuk kemukakan satu draf.


Lebih 100 nelayan di Tumpat, Kota Bharu berdepan masalah kuala cetek

TUMPAT, 15 Mei - Lebih 100 nelayan di sekitar Tumpat dan Kota Bharu terpaksa mengambil masa yang lama untuk keluar ke laut kerana masalah kuala cetek di Pulau Haji Nik Mat.Seorang nelayan, Mohd Asri Abdullah berkata mereka terpaksa menggunakan laluan lain yang memakan masa dua hingga tiga jam untuk keluar menangkap ikan.Beliau berkata disebabkan terpaksa menggunakan laluan lain, kos untuk menangkap ikan turut meningkat sehingga dua kali ganda kerana penggunaan bahan bakar yang banyak.Katanya, keadaan di muka kuala itu semakin cetek apabila pasir menutupi dasar sungai setiap kali musim tengkujuh berlaku.Beliau berharap pihak berwajib dapat mengorek pasir di kawasan tersebut selain membina benteng pemecah ombak bagi menghalang kejadian sama berulang lagi."Kami nelayan sekarang susah nak keluar masuk ke laut sebab kuala ini jadi cetek dah, jadi nelayan kena ikut laluan jauh, kena pergi kuala besar di Tumpat, jadi jauh dan makan masa kalau kita nak ke laut, kena keluar waktu pagi," kata Mohd Asri.

(Lebih 100 nelayan di Tumpat dan Kota Bharu berdepan masalah kuala cetek di Pulau Haji Nik Mat)

"Harap supaya kuala ini dalam lah untuk memudahkan nelayan keluar masuk, semua ikut sini, kawasan pulau ini semua melalui sini, bila jadi begini (cetek), susah nelayan," jelas nelayan, Aziz Ismail.Sementara itu, bagi nelayan yang juga pemandu bot pelancong, Zamri Yusof, laluan alternatif yang digunakan ketika ini sangat sempit dan hanya mampu memuatkan sebuah bot sahaja.Katanya, laluan tersebut dipenuhi pelbagai jenis tumbuhan dan menyulitkan pergerakan nelayan serta bot pelancong."Kalau boleh saya minta lah nak perluaskan tempat itu, nak bagi dalam laluan itu untuk kemudahan bot," kata Zamri.Katanya, setakat ini penduduk kampung menebas sendiri tumbuhan serta ranting yang menghalang laluan tersebut.


SUNGAI PETANI, 15 Mei- Perkembangan masalah gangguan bekalan air di Daerah Kuala Muda, Kedah. Loji Rawatan Air (LRA) Pinang dan LRA Kulim Hi-Tech yang terkesan akibat penurunan paras air Sungai Muda secara mendadak semalam kini pulih sepenuhnya. Syarikat Air Darul Aman Sdn Bhd (SADA) dalam kenyataan memaklumkan, kedua-dua LRA sudah beroperasi pada kadar maksimum 100%. Manakala usaha meningkatkan pengoperasian LRA Sungai Petani yang mencapai kadar 40% setakat tengah hari tadi masih dilakukan. Tempoh gangguan dan pemulihan bekalan air di kawasan terkesan adalah berbeza dan bergantung pada jarak lokasi premis pengguna dan tekanan air pada sistem agihan bekalan air. "Para pengguna yang terkesan akan menerima bekalan air secara berperingkat-peringkat. "Setakat tengah hari tadi, bekalan bagi 53,000 akaun pengguna atau 30% di Daerah Kuala Muda dan 56,000 akaun pengguna atau 70% di Daerah Kulim telah pulih," menurut kenyataan itu..                                                                           Terdahulu, kerja pemasangan pam pelbagai peringkat di muka sauk telah selesai dilaksanakan pada jam 4.00 pagi. Ia merupakan inisiatif segera SADA bagi meningkatkan kapasiti air mentah untuk diproses tanpa menunggu Sungai Muda kembali pada paras normal. Semalam, tiga daerah di Kedah mengalami gangguan bekalan air ekoran penyusutan air Sungai Muda yang berpunca daripada kerosakan pintu baraj sungai. Tiga daerah yang terjejas ialah Kuala Muda, Kulim dan sebahagian Baling. Kejadian luar jangka ini mengakibatkan pengoperasian LRA Sungai Petani/Pinang Tunggal dan LRA Kulim Hi-Tech terpaksa dihenti tugas buat sementara waktu sehingga paras sungai kembali stabil. Situasi ini menyebabkan gangguan bekalan air tidak berjadual melibatkan anggaran 252,000 akaun.

(Bekalan air di Kuala Muda pulih sepenuhnya)


Kerajaan teruskan subsidi diesel bersasar, guna sistem 'fleet card'

PUTRAJAYA, 15 Mei- Kerajaan akan meneruskan pemberian subsidi bersasar bagi diesel menerusi penggunaan sistem 'fleet card'.Perdana Menteri, Datuk Seri Anwar Ibrahim berkata, persetujuan Majlis Tindakan Ekonomi Negara (EAC) itu dicapai bagi memantau penyalahgunaan serta mengelak berlakunya ketirisan subsidi diesel yang disasarkan. "Pemberian diesel bersubsidi itu diteruskan tetapi mesti melalui sistem 'fleet card' kawalan bersubsidi yang ada sekarang diperluaskan.Dengan cara ini, kita dapat mengesan siapa yang perlu, boleh pakai tapi jangan dia ambil subsidi diesel dan jual kepada kilang-kilang seperti mana berlaku sekarang," kata Anwar kepada pemberita pada sidang media selepas mempengerusikan mesyuarat Majlis Tindakan Ekonomi Negara (MTEN) di Putrajaya, hari ini.

Sistem itu juga akan memudahkan pemantauan kerajaan ke atas sektor logistik yang menguruskan pengangkutan barangan melalui sistem subsidi.Menurutnya, subsidi hasil wang cukai rakyat disalah guna oleh kartel penyeludupan hanya akan menguntungkan segelintir pihak.


Khabar gembira untuk warga pendidik

(Fadhlina ditemui pemberita selepas menyampaikan Anugerah Guru Inspirasi)

AYER KEROH, 15 Mei- Khabar gembira akan diumumkan esok bersempena Sambutan Hari Guru Peringkat Kebangsaan 2023 di Pusat Dagangan Antarabangsa Melaka (MITC), Ayer Keroh, Melaka. Perkara itu dikongsikan Menteri Pendidikan, Fadhlina Sidek.Beliau yakin berita gembira itu bakal menjadi inspirasi buat semua guru di negara ini. "Jadi tunggu esok kita akan umumkan insya-Allah ada beberapa perkara yang saya fikir penting untuk kita bagi semangat kepada guru-guru kita dan keseluruhan ekosistem pendidikan dan khususnya untuk negara", kata Fadhlina kepada pemberita selepas menyampaikan Anugerah Guru Inspirasi di Pusat Dagangan Antarabangsa Melaka (MITC), di sini. Seramai 25 guru menerima anugerah inspirasi berkenaan dengan masing-masing membawa pulang hadiah penghargaan bernilai RM5,000, trofi dan sijil. Selain itu, peruntukan RM5,000 turut disumbang kepada sekolah penerima anugerah untuk menaik taraf bilik guru.

(Fadhlina berkata Khabar gembira akan diumumkan esok bersempena Sambutan Hari Guru Peringkat Kebangsaan 2023)


Pembinaan PPR, cari tapak sesuai dengan segera - Nga Kor Ming

JOHOR BAHRU, 15 Mei- Unit Perancangan Ekonomi di semua negeri diseru mengkaji tapak sesuai bagi pembinaan Projek Perumahan Rakyat (PPR) bagi mempercepatkan usaha Kementerian Perumahan dan Kerajaan Tempatan (KPKT) menyenaraikan projek dalam perancangan.Usaha tersebut juga memerlukan kerjasama kerajaan negeri, dalam menawarkan tapak tersebut dalam kadar segera.Menteri KPKT, Nga Kor Ming berkata KPKT juga akan meminta penambahan peruntukan daripada Kementerian Kewangan, sekiranya bajet tidak mencukupi untuk projek PPR.Sehingga kini, empat tapak tanah telah ditawar Kerajaan Negeri Sembilan, di Seremban, Jelebu dan Nilai, manakala dua tapak ditawar kerajaan Johor, di Larkin dan Kulai."Saya mengalu alukan, sekiranya diizinkan kerajaan Johor ada tanah lokasi strategik yang sesuai untuk dibina PPR yang penuh berdaya huni.Kami akan juga memberikan pertimbangan yang sewajarnya, secepat mungkin," kata Kor Ming kepada pemberita di Johor, hari ini.

Selain itu, Kor Ming turut memaklumkan, KPKT akan menerajui usaha Malaysia, untuk bertanding menjadi Ahli Lembaga Eksekutif United Nations Habitat, di Perhimpunan Agung UN Habitat di Nairobi, Kenya, pada 4 Jun ini.

Malaysia kini sedang berusaha mendapatkan sokongan daripada negara yang sehaluan selepas dicalonkan dalam pertandingan itu.Hanya 36 daripada 193 negara, akan dipilih untuk menjadi Ahli Lembaga Eksekutif UN Habitat.


Sambutan hari raya Kedahfm, erat silaturahim

ALOR SETAR, 15 Mei- Jabatan Penyiaran Kedah tidak ketinggalan mengadakan Jamuan Hari Raya Aidilfitri biarpun kira-kira seminggu sahaja lagi Syawal bakal melabuhkan tirainya.Majlis tersebut dihadiri lebih 60 kakitangan jabatan itu yang diadakan di Kompleks Penerangan dan Penyiaran Sultan Abdul Halim, Jalan Kuala Kedah, tengah hari tadi. Pengarah Jabatan Penyiaran Malaysia Negeri Kedah Sharimah Abu Bakar berkata, pelbagai juadah istimewa disediakan kepada tetamu. Antaranya, nasi hujan panas, laksa, bihun, lemang, ketupat, rendang, yong tau fu, dan kuih muih tradisional."Alhamdulillah pada hari ini RTM Kedah telah berjaya melaksanakan Sambutan Hari Raya Aidilfitri pada tahun 2023. "Sebenarnya sambutan ini adalah hasil sumbangan kakitangan di sini. Jadi, kita dapat merayakan aidilfitri ini untuk mengeratkan silaturahim."


YIPP laksana solat sunat Istisqa’, mohon hujan

GEORGE TOWN, 15 Mei- Yayasan Islam Pulau Pinang (YIPP) akan melaksanakan solat sunat Istisqa’ di 13 buah Masjid yang terlibat dengan Program Kelas Asas Fardhu Ain (KAFA) menengah, bagi memohon hujan.Ketua Pegawai Eksekutifnya Mohd Fitri Ibrahim berkata, penganjuran solat memohon hujan itu sebagai ikhtiar kerana mengalami cuaca panas dan kering ketika ini.“Ini sebagai ikhtiar bagi pihak kami kerana keadaan cuaca sekarang menyebabkan beberapa empangan kekurangan air dan pastinya ia menjadi kebimbangan ramai ketika ini.“Kita akan adakan solat sunat Istisqa’ tiga hari bermula hari ini diikuti esok, 16 Mei dan pada Khamis, 18 Mei ini dengan melibatkan kira-kira 500 orang,”katanya ketika dihubungi RTM pagi tadi.Masjid Al-Hidayah Lahar Tiang, Kepala Batas, Masjid Umar Abdul Aziz, Batu Maung dan Masjid Al-Amin Simpang Tiga Nibong Tebal antara masjid yang terlibat dengan penganjuran solat terbabit.YIPP adalah sebuah agensi di bawah kawal selia Majlis Agama Islam Pulau Pinang yang merupakan pelaksana tunggal program KAFA khusus untuk pelajar peringkat sekolah menengah.


KPKT lulus RM23.1 juta peruntukan bagi naik taraf infrastruktur di Johor

JOHOR BAHRU, 15 Mei- Sebanyak RM23.1 juta diperuntuk kerajaan Persekutuan, menerusi Kementerian Pembangunan Kerajaan Tempatan (KPKT) bagi mengatasi isu berkaitan infrastruktur awam di Johor, tahun ini.Menterinya, Nga Kor Ming berkata, daripada jumlah itu, RM21.7 juta diperuntuk, bagi projek pembangunan dan penyelenggaraan infrastruktur awam, yang perlu disiapkan tahun ini.Beliau berkata, projek melibatkan kesemua 16 Pihak BerkuasaTempatan (PBT) di Johor, iaitu RM13.5 juta bagi 35 projek Kerajaan Tempatan, dan RM8.5 juta untuk 28 projek kolam takungan, bagi menebat banjir kilat.Selain itu, RM1.3 juta diperuntukkan untuk naik taraf fasiliti Anjung Selera Laman Tasek Pandan, dan Gerai Jalan Biru di Johor Bahru."Peruntukan ini adalah untuk kerja – kerja menaik taraf unit gerai, ruang makan, tandas awam, bumbung, berbekalkan dengan tenaga solar, sistem perparitan, pemasangan sistem solar, perangkap minyak dan menurap semula jalan serta tempat meletak jalan di gerai," katanya.

Beliau berkata demikian semasa mengadakan lawatan kerja ke Johor Bahru.Hadir sama, Timbalan Menteri KPKT, Akmal Nasrullah Mohd Nasir.

(Nga Kor Ming semasa mengadakan lawatan kerja ke Johor Bahru)


Sabah catat tiga kes strok haba

KOTA KINABALU, 15 Mei- Sabah mencatat tiga kes strok haba berikutan cuaca panas yang melanda ketika ini,membabitkan murid dan pelajar sekolah selain orang awam.Pengarah Kesihatan Negeri, Dr Rose Nani Mudin, berkata, kes terbabit dilaporkan antara 15 April lalu sehingga Jumaat lalu.Beliau berkata, kes pertama adalah seorang pelajar lelaki berumur 18 tahun yang dimasukkan ke wad pada 15 April lalu dan dibenarkan balik pada 18 April."Bagi kes kedua, pesakit adalah seorang murid lelaki berumur sembilan tahun yang dimasukkan ke wad pada 30 April lalu dan dibenarkan keluar pada 2 Mei."Kes ketiga pula ialah seorang wanita berumur 27 tahun yang bekerja sendiri dan menerima rawatan sebagai pesakit luar pada 29 April lalu."Ketiga-tiga pesakit sudah selesai mendapatkan rawatan dan sembuh sepenuhnya," katanya dalam satu kenyataan.

(Pengarah Kesihatan Negeri Sabah, Dr Rose Nani Mudin/ BERNAMA)

Antara gejala penyakit berkaitan cuaca panas, katanya ialah badan terasa kering dan panas, denyutan jantung menjadi cepat, pening dan mual selain boleh mengakibatkan sawan ataupun pengsan.Berikutan itu, katanya JKNS menyarankan beberapa langkah yang perlu diambil untuk mengelakkan penyakit berkaitan cuaca panas.Antaranya menangguh atau mengehadkan aktiviti lasak seperti berkayak, berbasikal, marathon, mendaki gunung dan aktiviti luar yang lain.Selain itu, Dr Rose Nani berkata, orang ramai juga disaran meminum air yang dimasak dengan secukupnya bagi mengelakkan dehidrasi.Orang ramai juga digalakkan untuk memakai pakaian yang ringan, cerah dan longgar bagi mengelak pemerangkapan haba selain mengelakkan memakai pakaian warna gelap, tebal dan ketat.Orang ramai juga disaran mendapatkan rawatan segera jika mengalami tanda-tanda awal kelesuan dan strok haba.


Seorang lelaki ditahan, cuba seleweng minyak diesel

ALOR SETAR, 15 Mei- Perbuatan mencurigakan seorang pemandu lori mengisi minyak diesel dalam kuantiti yang banyak, berjaya membongkar aktiviti penyelewengan minyak diesel.Lelaki terbabit ditahan sepasukan polis di sebuah stesen minyak di Lebuhraya Sultan Abdul Halim, Alor Setar, petang semalam.Kes diserahkan kepada Pejabat Kementerian Perdagangan Dalam Negeri dan Kos Sara Hidup Negeri Kedah (KPDN) untuk tindakan lanjut.Pengarah KPDN Kedah Affendi Rajini Kanth berkata, dalam kejadian itu, pasukan Polis telah menahan sebuah lori yang dipandu seorang lelaki tempatan berusia 52 tahun ketika sedang mengisi minyak di stesen minyak berkenaan.Hasil pemeriksaan lanjut terhadap lori berkenaan, menemui tangki tambahan yang disi minyak diesel dalam anggaran 1,500 liter.“Polis kemudian bertindak menahan seorang suspek kerana disyaki menyeleweng minyak diesel. Minyak diesel dalam anggaran 1,500 liter dengan nilai rampasan dianggarkan sebanyak RM3,255 disita. "Lori bernombor pendaftaran tempatan turut disita bagi tujuan siasatan lanjut dan anggaran nilai rampasan keseluruhan berjumlah RM9,255.00,” katanya dalam kenyataan di sini.Katanya, siasatan lanjut sedang dilakukan bagi mengenal pasti sama ada minyak berkenaan untuk diseludup ke negara jiran atau dijual kepada pihak yang tidak sepatutnya.

(Lori yang digunakan untuk mengisi minyak diesel)

Kes disiasat dibawah Seksyen 21 Akta Kawalan Bekalan 1961 dan dibaca bersama Peraturan 3 (1) Peraturan-Peraturan Kawalan Bekalan 1974.Siasatan turut dijalankan terhadap stesen minyak berkenaan di bawah Peraturan 21 Peraturan-Peraturan Kawalan Bekalan 1974.KPDN memberi amaran keras dan menegaskan bahawa Kementerian tidak akan berkompromi dengan mana-mana pihak yang didapati terlibat dalam sindiket dan aktiviti penyelewengan barang-barang kawalan ini.Tindakan tegas akan diambil termasuklah mendakwa mereka di mahkamah berdasarkan peruntukan undang-undang di bawah Akta Kawalan Bekalan 1961 (Akta 122) dan Akta Pencegahan Penggubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA) (Akta 613).KPDN sentiasa komited dan akan bekerjasama dengan agensi penguatkuasaan yang berkaitan bagi mempergiat serta mempertingkatkan kawal seliaan dan operasi ke atas pengedaran barang-barang kawalan di seluruh negara bagi memastikan bekalan barang kawalan untuk kegunaan rakyat Malaysia sentiasa mencukupi dan tidak berlaku ketirisan yang seterusnya akan merugikan negara. Bagaimanapun, KPDN sentiasa memperkasakan penguatkuasaan yang tegas di semua peringkat, kawasan dan lokaliti termasuk kawasan kepulauan, kawasan sempadan, kawasan perindustrian/eksport, kawasan bandar serta di luar bandar. KPDN serius dalam membanteras isu penyelewengan barang kawalan bersubsidi seperti minyak diesel yang diberikan oleh kerajaan.


'Raja Libas' sepak takraw Adnan Saidin meninggal dunia

ALOR SETAR, 15 Mei- Raja libas Sepak Takraw Negara, Adnan Saidin meninggal dunia di Hospital Sultanah Bahiyyah (HSB), Alor Setar, pagi tadi akibat masalah kesihatan.Mengesahkan perkara itu, Ketua Polis Daerah Kota Setar, ACP Ahmad Shukri Mat Akhir berkata allahyarham meninggal dunia ketika waktu Subuh.Beliau berkata semalam allahyarham Adnan dikatakan mengalami pendarahan dalam kepala.“Meninggal dunia di HSB, sebab masih belum diberitahu. Namun ada pendarahan dalam kepala semalam,” katanya ketika dihubungi RTM.Baru-baru ini, allahyarham dilaporkan dirawat di sebuah pusat perubatan swasta di Alor Setar kerana mengalami sakit jantung dan jangkitan kuman pada paru-paru.Bekas ketua pasukan negara dari 1980 hingga 1986 dan Kedah, 1976 hingga 1992 itu telah bersara daripada tugas di sebuah syarikat utiliti negara dan mempunyai enam anak.Terkenal dengan libas pari di posisi apit kiri, Adnan kerap bergandingan dalam regu negara dan Kedah dengan Shukri Ismail selaku apit kanan atau pengumpan dan Azman Ismail selaku tekong.Bersama negeri Jelapang Padi, mereka juga pernah menjulang Piala Emas Khir Johari dalam Kejohanan Sepak Takraw Kebangsaan pada tahun 1981, 1985, 1986 dan 1987.

(Arwah Adnan Saidin dalam satu perlawanan sepak takraw)


PLP UMT, pusat latihan pelayaran OKU

KUALA TERENGGANU, 15 Mei- Pusat Latihan Pelayaran (PLP) milik Universiti Malaysia Terengganu (UMT) memainkan peranannya dalam pembinaan modul, bahan rujukan serta kajian berkaitan Pelayaran kepada masyarakat sejak ditubuhkan pada satu Ogos 2019.Usaha digerakkan itu menjadikan PLP UMT, satu-satunya pusat latihan pelayaran bagi golongan orang kurang upaya (OKU) di negara ini.Naib Canselor UMT Profesor Dato’ Dr Mazlan Abd Ghaffar, menyifatkan,  peranan dimainkan pusat latihan ini sebagai mengiktiraf kepakaran komuniti tempatan.  Ini termasuklah mengadakan kerjasama dengan Persatuan Pelayaran Negeri Terengganu bagi melatih tujuh OKU yang terlibat secara aktif dalam acara sukan pelayaran kategori khas, iaitu 'Handicape Sailing' (HANSA)."Kita menjadikan tujuh orang pelayar OKU sebagai permulaan. Diharapkan supaya kita mempunyai aset peralatan dan peruntukan daripada industri-industri yang berminat," katanya selepas majlis perasmian PLP UMT dan Ekspedisi  Penyelidikan Saintifik Marin Kapal RV Discovery UMT Sempena LIMA 2023, yang disempurnakan Sultan Terengganu Sultan Mizan Zainal Abidin di , Pulau Duyong, Kuala Terengganu.


MAIWP bantu tingkat pembangunan ummah dan sosio-ekonomi

LABUAN, 15 Mei- Majlis Agama Islam Wilayah Persekutuan (MAIWP) memainkan peranan penting yang menyeluruh dalam usaha membantu meningkatkan pembangunan ummah dan sosio-ekonomi masyarakat islam, khususnya di Labuan.Pemangku Ketua Pegawai Eksekutif MAIWP Nizam Yahya berkata, pihaknya mempelbagaikan bantuan dan berusaha meningkatkan kesejahteraan umat islam. Oleh itu, pihaknya merancang dan melaksanakan pelbagai aktiviti melalui sistem pengurusan dan pembangunan yang berlandaskan hukum syarak dengan menggunakan sumber MAIWP."Bantuan Perniagaan adalah salah satu skim bantuan daripada 30 skim bantuan yang MAIWP tawarkan kepada golongan asnaf di Wilayah-Wilayah Persekutuan."Namun, kita juga sediakan program-program untuk membimbing mereka untuk menjadi seorang usahawan. Kalau hari ini mereka sebagai penerima bantuan esok lusa, mungkin mereka sebagai pembayar zakat dan ia boleh digunakan kepada generasi akan datang," katanya demikian ketika ditemui pemberita, selepas Majlis Tautan Kasih Aidilfitri bersama Asnaf 2023 di Labuan. Sementara itu, hampir 5,000 orang menghadiri majlis yang dianjurkan oleh MAIWP Labuan. Majlis turut menyaksikan penyampaian Anugerah Ikon Asnaf MAIWP 2023 peringkat Labuan kepada Diana Darman yang mana beliau merupakan penerima Bantuan Perniagaan MAIWP. Beliau yang kini mempunyai empat cawangan jualan air minuman teh dan lima ejen di bawahnya meraih pendapatan mencecah RM40,000 sebulan."Rasa sangat bersyukur keranan dengan bantuan MAIWP saya dapat bantuan perniagaan, kursus dan lawatan-lawatan yang membuatkan kami terus bersemangat. Terima kasih MAIWP," katanya di sini.Pada majlis itu juga, turut disampaikan replika cek kepada wakil penerima bagi bantuan kewangan bulanan MAIWP dan pengusaha trak makanan MAIWP, serta penyampaian duit raya kepada anak-anak asnaf yang hadir.


Tatakelola baik, Kerajaan Perpaduan berjaya tarik pelabur luar

GOMBAK, 15 Mei - Pentadbiran Kerajaan Perpaduan yang memberi tumpuan kepada aspek tatakelola yang baik berjaya menarik kemasukan pelabur asing.Perdana Menteri, Datuk Seri Anwar Ibrahim berkata hasil kutipan negara yang meningkat juga menyumbang kepada pertumbuhan ekonomi lebih kukuh suku pertama tahun ini.

"Enam bulan pertumbuhan ekonomi suku pertama Januari - April itu lebih tinggi kita unjurkan, bulan November 45 peratus tapi Januari hingga April, hasil Dalam Negeri Kasar (GDP) meningkat 5.6 peratus, lagi tinggi daripada China, Vietnam dan Indonesia. Ini tanda tatakelola kita teguh, jangan biarkah kelonggaran, inflasi turun," katanya.Beliau berkata demikian ketika berucap pada Majlis Rumah Terbuka Aidilfitri Malaysia Madani, di sini pada Ahad.Anwar yang juga Menteri Kewangan berkata Kerajaan Perpaduan akan terus bekerja keras membangunkan negara seterusnya mengangkat martabat Malaysia sebagai negara gagah di rantau Asia."Kita teruskan kerja kuat, pastikan ada perubahan...kuasa kita ini untuk apa? Tanggungjawab kita pada Allah SWT, apa yang kamu lakukan untuk kuasa ini?....kita akan akan bersihkan negara... SPRM akan siasat, siapa akan dakwa itu pula serah pada Jabatan Peguam Negara, siapa hukum pula itu kerja Hakim," katanya.


Isu air: PM komited cari jalan penyelesaian

KUALA LUMPUR, 15 Mei - Kerajaan Persekutuan komited menyelesaikan isu air yang masih melanda di beberapa negeri termasuk Kelantan dan Sabah, tahun ini.Perdana Menteri, Datuk Seri Anwar Ibrahim berkata beliau akan mengadakan perbincangan bersama Ketua Menteri Sabah, Datuk Seri Hajiji Nor dan Menteri Besar Kelantan, Datuk Ahmad Yakob dalam tempoh dua minggu ini untuk mencari jalan menyelesaikan masalah air di kedua-dua negeri itu.

“Jadi dalam tempoh dua minggu saya undang Menteri Besar Kelantan dan Ketua Menteri Sabah, dan pasukan untuk kira cari jalan menyelesaikan...kalau pun perlu berbilion ringgit kita mesti selesaikan tahun ini juga,” katanya dalam Amanat Perdana Konvensyen Nasional Kerajaan Perpaduan 2023, di sini pada Ahad.Tambah Anwar, beliau berharap kerajaan negeri dapat memberi kerjasama kepada kerajaan persekutuan dalam penyelesaian isu yang membebankan rakyat ketika ini.


Penyusunan semula JBPM dibuat secara berfasa - Nga

BANDAR HILIR, 15 Mei - Cadangan penyusunan semula Jabatan Bomba dan Penyelamat Malaysia (JBPM) akan diteliti secara komprehensif.Menteri Pembangunan Kerajaan Tempatan (KPKT), Nga Ko Ming berkata penyusunan semula itu akan dilakukan secara berfasa melibatkan naik taraf perjawatan dan pengisian perjawatan sedia ada yang masih kosong serta mempertimbang untuk menambah jumlah keanggotaan JBPM.

"Dengan jumlah terkini melebihi 15,000 anggota berbanding 33.57 juta populasi Malaysia ia menjadikan nisbah keanggotaan 1 kepada 2, 238 orang penduduk."Ditambah pula dengan jumlah panggilan kecemasan yang perlu dihadiri melebihi 100,000 setiap tahun, saya melihat jumlah keanggotaan ini sama sekali tidak seimbang," katanya.Beliau berkata demikian ketika berucap pada Sambutan Hari Anggota Bomba Sedunia 2023, yang disempurnakan Yang di-Pertua Negeri Melaka Tun Mohd Ali Mohd Rustam, di Dataran Memorial Pengisytiharan Kemerdekaan, di sini.Sementara itu, Nga berkata Kerajaan Perpaduan memperuntukkan RM206.64 juta menerusi Belanjawan 2023.Ini bagi memperkasa perkhidmatan bomba merangkumi RM46.51 juta bagi perolehan peralatan dan kelengkapan untuk meningkatkan kecekapan dan tahap kesiapsiagaan JBPM, meningkat hampir lima kali ganda berbanding tahun 2022."Sukacita saya nyatakan RM18.2 juta peruntukan baharu telah diluluskan untuk perolehan kelengkapan kebombaan dan 12 ekor anjing pengesan."Selain itu, RM129.93 juta bagi pembinaan bangunan JBPM baharu di seluruh Malaysia dan menaik taraf bilik siap siaga di balai bomba sedia ada termasuk penyelenggaraan bangunan dan jentera bomba," katanya.